**Εισαγωγή στο πρόγραμμα-οδηγός εκπαιδευτικών**

**Εισαγωγικό σημείωμα προς τους/ις εκπαιδευτικούς.**

Αγαπητοί/ες, σας καλωσορίζουμε στο πρόγραμμα με τίτλο “Φιλοξενία μου” και στον οδηγό που έχει σχεδιαστεί για να βοηθήσει τους/τις εκπαιδευτικούς να το υλοποιήσουν, προσαρμόζοντάς το, στις ειδικές ανάγκες και συνθήκες της τάξης τους.

Το πρόγραμμα, όπως θα διαπιστώσετε, εξελίσσεται στη λογική ενός εργαστηρίου μάθησης, μέσα από δραστηριότητες οι οποίες εμπλέκουν ενεργά τον μαθητή και τη μαθήτρια στην αναζήτηση της γνώσης, προωθούν την ομαδική εργασία και τη συνεργατικότητα, καλλιεργούν την οργανωτική σκέψη, επιβραβεύουν την κριτική σκέψη, δημιουργούν τις προϋποθέσεις για την οικοδόμηση αποτελεσματικών καναλιών επικοινωνίας μεταξύ μαθητών/ριων αλλά και μεταξύ μαθητών/ριων – εκπαιδευτικών και τοπικής κοινωνίας και μεταξύ άλλων πολλών καλλιεργούν την ανακαλυπτική μάθηση.

Κύριος σκοπός του προγράμματος είναι η δημιουργία των προϋποθέσεων για μια πρώτη επαφή των μικρών μαθητών/τριών της Β΄ και Γ΄ τάξης του Δημοτικού Σχολείου, με τις έννοιες της φιλοξενίας, της διαφορετικότητας, της αποδοχής, της καινοτόμου και φιλικής προς το περιβάλλον επιχειρηματικής ανάπτυξης στον χώρο της φιλοξενίας, αλλά και μια πρώτη γνωριμία με τα επαγγέλματα της φιλοξενίας και των ευκαιριών σταδιοδρομίας που αυτά παρέχουν στη χώρα μας.

Η νέα εικόνα που επιχειρείται να οικοδομηθεί μέσα από το πρόγραμμα “Φιλοξενία μου”, βασίζεται στη μετάδοση χρηστικών γνώσεων στους μαθητές και στις μαθήτριες, κυρίως όμως στην καλλιέργεια δεξιοτήτων απαραίτητων για το διαρκώς μεταβαλλόμενο κοινωνικοοικονομικό γίγνεσθαι και τη μετέπειτα επαγγελματική σταδιοδρομία των νέων όπως: η καλλιέργεια δεξιοτήτων της ζωής, ήπιων δεξιοτήτων και δεξιοτήτων τεχνολογίας και επιστήμης όπως κριτική σκέψη, δημιουργικότητα, συνεργασία, επικοινωνία, ευελιξία και προσαρμοστικότητα, πρωτοβουλία, οργανωτική ικανότητα, ενσυναίσθηση αλλά και την ανάπτυξη κοινωνικών δεξιοτήτων, δεξιοτήτων επίλυσης προβλημάτων, και την καλλιέργεια του ψηφιακού και τεχνολογικού γραμματισμού.

Οι μαθητές και οι μαθήτριες, ταυτόχρονα, θα έρθουν σε επαφή με τις έννοιες της «φιλοξενίας», της «διαφορετικότητας», της «επιχειρηματικότητας», της «ανάπτυξης με σεβασμό στο περιβάλλον», των «επαγγελμάτων φιλοξενίας και της συμβολής τους στην οικονομία και την απασχόληση στη χώρα μας», ενώ θα έχουν την ευκαιρία να κατανοήσουν τη συσχέτιση και την αλληλεπίδραση της διαφορετικότητας, της αποδοχής του «άλλου» και της φιλοξενίας. Τέλος, οι μαθητές/ριες θα κληθούν να σκεφτούν και να προτείνουν παρεμβάσεις μετασχηματισμού αξιών, στάσεων και συμπεριφορών για τη δημιουργία ενός περισσότερο βιώσιμου, συμπεριληπτικού και φιλόξενου τοπίου στην καθημερινότητα τους.

Σας ευχόμαστε καλή επιτυχία!!!

**Γενικές συμβουλές προς τους/τις εκπαιδευτικούς για το σύνολο των εργαστηρίων “Φιλοξενία μου”**

**Πώς μπορείτε να διαμορφώσετε την τάξη σας;**

Το εργαστήρι “Φιλοξενία μου” ξεκινάει. Διαμορφώστε την τάξη σας με τρόπο που να ενισχύει τη συνεργασία των μαθητών και μαθητριών. Αν ο χώρος σας το επιτρέπει, μια ιδέα είναι, να χωρίσετε την τάξη στη μέση. Στο ένα μισό της τάξης τοποθετήστε τα θρανία ενωμένα, ώστε οι μαθητές/ριες να κάθονται σε μικρές ομάδες. Χρησιμοποιήστε το άλλο μισό της τάξης για τις κινητικές ασκήσεις, την παρατήρηση και τις παρουσιάσεις.

Μια άλλη ιδέα είναι να χρησιμοποιήσετε την αίθουσα πολλαπλών χρήσεων, σε περίπτωση που υπάρχει η συγκεκριμένη δυνατότητα.

**…άλλες χρήσιμες συμβουλές!**

* Στο πλαίσιο των δραστηριοτήτων, δεν υπάρχει σωστή και λάθος απάντηση.
* Η αναδιαμόρφωση του χώρου, καλό θα ήταν να γίνει σε συνεργασία με τους/τις μαθητές/ριες.
* Κάθε φορά που μια δραστηριότητα φτάνει στο τέλος, ενημερώστε τους/τις μαθητές/τριες για το χρόνο που τους απομένει ώστε να ολοκληρώνουν και να μη χάνεται χρόνος από τις επόμενες δραστηριότητες.
* Είναι σημαντικό να παίρνουν τον λόγο όλοι/ες οι μαθητές/ριες κατά τη διάρκεια των εργαστηρίων.
* Στα φύλλα εργασίας αναγράφεται ένας μικρός αριθμός οδηγιών, ώστε ο/η κάθε εκπαιδευτικός να μπορεί να τα προσαρμόζει στις συγκεκριμένες ανάγκες της εκάστοτε τάξης.
* Σε κάθε δραστηριότητα αναγράφεται εάν απαιτείται το φύλλο εργασίας ή αν χρησιμοποιούνται άλλα υλικά.
* Σε κάθε συνάντηση, προτείνονται κάποιες επιπλέον παράλληλες/εναλλακτικές δραστηριότητες (ασκήσεις, εκπαιδευτικές εκδρομές, κλπ.) οι οποίες μπορούν να υλοποιηθούν προεραιτικά από τους/τις εκπαιδευτικούς, σε χρόνο που θα επιλέξουν.
* Σε όλες τις ομαδικές δραστηριότητες παροτρύνετε τους/τις μαθητές/ριες να αποφασίζουν ένα όνομα για την ομάδα τους.
* Σε όλες τις ομαδικές δραστηριότητες παροτρύνετε τους/τις μαθητές/ριες να σχηματίζουν ομάδες με διαφορετική σύνθεση κάθε φορά.

Τα αποτελέσματα και οι δημιουργίες των μαθητών/τριών μπορούν να αποτελέσουν το portfolio της τάξης, αλλά και του/της κάθε μαθητή/τριας ξεχωριστά. Για αυτόν τον λόγο προτείνεται να δημιουργηθούν οι σχετικοί φάκελοι πριν την έναρξη του εργαστηρίου και να εμπλουτίζονται κατά τη διάρκειά του.

**1ο εργαστήριο**

**Τίτλος:** Ενημέρωση για το πρόγραμμα, γνωριζόμαστε ξανά: οι ρίζες μου, ο τόπος μου.

**Αναμενόμενα μαθησιακά αποτελέσματα εργαστηρίου.**

**Οι μαθητές και οι μαθήτριες αναμένεται:**

* Να διατυπώνουν τους σκοπούς και τους επιμέρους στόχους του προγράμματος.
* Να περιγράφουν το γενικό πλαίσιο εργασίας του προγράμματος.
* Να σκιαγραφούν τη γενική δομή του προγράμματος.
* Να εντοπίζουν τα βασικά στοιχεία που χαρακτηρίζουν έναν τόπο (χώρα/πόλη/χωριό κλπ).
* Να αναδεικνύουν τις διαφορές και να εντοπίζουν τις ομοιότητες του τόπου τους σε σχέση με εκείνου των άλλων.

**Επισκόπηση του εργαστηρίου:**

* Εισαγωγή στο πρόγραμμα.
* Δραστηριότητα προσδοκιών για το πρόγραμμα: “Ο τοίχος που μιλάει”.
* Δραστηριότητα γνωριμίας: “Τα πορτρέτα”.
* Αφήγηση ιστορίας.
* Βιωματική άσκηση: “Μιλάω με εικόνες”.

**Αναλυτική περιγραφή εργαστηρίου**

* 1. **Εισαγωγικό κείμενο σε σχέση με το θέμα και τους στόχους του προγράμματος.**

Πριν ξεκινήσουν οι δραστηριότητες, ενημερώστε με λίγα λόγια τους/τις μαθητές/ριες, για όσα πρόκειται να συμβούν.

Εκτιμώμενη διάρκεια: 10 λεπτά

**Παράδειγμα**

[Έχετε ακούσει τις λέξεις φιλοξενία, διαφορετικότητα, αποδοχή; Αυτές οι λέξεις έχουν να κάνουν με όλους/ες μας. Έχουν να κάνουν με τις ανθρώπινες συμπεριφορές, με το πώς ο κάθε άνθρωπος αντιμετωπίζει το συνάνθρωπό του. Είναι σημαντικές για τη ζωή μας. Μήπως έχετε επίσης ακούσει για λέξεις/έννοιες/φράσεις όπως επιχειρηματικότητα, σύγχρονα επαγγέλματα, επαγγέλματα φιλοξενίας, ανάπτυξη με σεβασμό στο περιβάλλον και προστασία του περιβάλλοντος; Αυτές οι έννοιες υπάρχουν επίσης στην καθημερινότητα τόσο των παιδιών όσο και των μεγάλων].

Μέσα από ένα παραμύθι και πολλά παιχνίδια, θα ασχοληθούμε για λίγο με όλα αυτά.

* 1. **Δραστηριότητα προσδοκιών σχετικά με το πρόγραμμα**

|  |  |
| --- | --- |
| Τίτλος | “Ο τοίχος που μιλάει” |
| Εκτιμώμενη διάρκεια | 15 λεπτά |
| Στόχος | Να εκφραστούν ανάγκες/προσδοκίες των μαθητών/ριων για το πρόγραμμα |
| Οδηγίες | Μοιράστε 2-3 post it σε κάθε μαθητή/τρια. Ρωτήστε τους τι πιστεύουν ότι θα γίνει στο συγκεκριμένο εργαστήριο, τι νομίζουν ότι θα μάθουν, τι θα ήθελαν να μάθουν σχετικά με τις θεματικές που τους παρουσιάσατε στην αρχή. Πείτε στους/τις μαθητές/ριες ότι μπορούν να γράψουν μια λέξη, ή μια πρόταση ή απλά να ζωγραφίσουν κάτι. Όποιος/α τελειώνει κολλάει τα post it σε ένα σημείο της τάξης. Όταν όλοι/ες έχουν τελειώσει, δώστε λίγα λεπτά ώστε να παρατηρήσουν αυτά που κατέγραψαν. Κρατήστε τα post it μέχρι το τέλος των 7 εργαστηρίων, καθώς θα είναι χρήσιμα για την τελική αξιολόγηση. |
| Υλικά | Post it, μολύβια ή/και μαρκαδόροι. |
| Προετοιμασία | - |

* 1. **Δραστηριότητα γνωριμίας**

|  |  |
| --- | --- |
| Τίτλος | “Τα πορτρέτα” |
| Εκτιμώμενη διάρκεια | 15 λεπτά |
| Στόχος | Γνωριζόμαστε αλλιώς |
| Οδηγίες | Χωρίστε τους/τις μαθητές/τριες σε δυάδες. Μοιράστε χαρτιά και ένα μαρκαδόρο σε κάθε μαθητή/ρια. Όλοι/ες ζωγραφίζουν το ζευγάρι τους. Στη συνέχεια, ο/η καθένας/μία ρωτάει το ζευγάρι του/της από πού προέρχονται οι γονείς/κηδεμόνες του/της και σημειώνουν τον τόπο καταγωγής δίπλα από το πορτρέτο. Μόλις τελειώσουν, κολλάνε με χαρτοταινία σε ένα σημείο του τοίχου τα πορτρέτα. Αφήστε τους/τις μαθητές/ριες να παρατηρήσουν τα πορτρέτα, ρωτήστε ενδεικτικά δύο ή τρεις εάν έχουν κάποιο σχόλιο. Συνοψίστε, επισημαίνοντας τους πολλούς και διαφορετικούς τόπους που αναδείχθηκαν από τη δραστηριότητα |
| Υλικά | Χαρτιά Α4, μαρκαδόροι, χαρτοταινία. |
| Προετοιμασία | - |

**1.4 Ιστορία**: προβάλετε τις εικόνες της ιστορίας σε προτζέκτορα, εάν υπάρχει αυτή η δυνατότητα. Αλλιώς εκτυπώστε τις εικόνες σε Α3 και αφήστε τους/τις μαθητές/ριες να τις παρατηρήσουν πριν ξεκινήσετε την αφήγηση.

Εκτιμώμενη διάρκεια 10 λεπτά

* 1. **Δραστηριότητα: Μιλάω με εικόνες: Γιατί ο τόπος μας είναι μοναδικός;**

|  |  |
| --- | --- |
| Τίτλος | “Μιλάω με εικόνες” |
| Εκτιμώμενη διάρκεια | 45 λεπτά |
| Στόχος | Οι μαθητές/ριες να εντοπίσουν τα βασικά στοιχεία που χαρακτηρίζουν έναν τόπο (χώρα/πόλη/χωριό κλπ) και να αναγνωρίζουν γιατί ο τόπος τους είναι μοναδικός. |
| Οδηγίες | Για τη συγκεκριμένη δραστηριότητα υπάρχουν 25 εικόνες από τη χώρα μας, χωρισμένες σε πέντε ενδεικτικές κατηγορίες (εφόσον ο/η εκπαιδευτικός διαπιστώσει ότι υπάρχει ανάγκη να δημιουργηθεί και άλλη κατηγορία την κατασκευάζει αναλόγως). Ανάλογα με την κατηγορία στην οποία ανήκει η κάθε εικόνα, αναγράφεται στο πίσω μέρος της και ένα αριθμός (από το 1 έως το 5).  Οι αριθμοί αντιστοιχούν στις παρακάτω κατηγορίες εικόνων:  1. μεγαλούπολη  2. κωμόπολη  3. μεγάλο νησί  4. ακριτικό νησί  5. χωριό  Απλώστε τις φωτογραφίες και ζητήστε από τους/τις μαθητές/ριες να τις παρατηρήσουν για δύο λεπτά. Επιλέξτε τυχαία έναν/μια μαθητή/ρια για να ξεκινήσει. Κάθε ένας/μια επιλέγει μια εικόνα. Αφοί όλοι/ες έχουν επιλέξει, λένε κυκλικά, γιατί διάλεξαν τη συγκεκριμένη εικόνα. Για να τους/τις βοηθήσετε ρωτήστε εάν η εικόνα τους/τις θυμίζει κάτι, ή γιατί τους αρέσει.  Χωρίστε τους/τις μαθητές/ριες ανάλογα με την κατηγορία εικόνων που έχουν επιλέξει, έτσι ώστε να δημιουργηθούν ομάδες. Εξηγήστε σε κάθε ομάδα ότι θα πρέπει να παρατηρήσει τις φωτογραφίες και να καταγράψει στο ατομικό φύλλο εργασίας χαρακτηριστικά των τόπων με βάση τις εικόνες. Ζητήστε από κάθε ομάδα να διαλέξει μια/έναν εκπρόσωπο για να παρουσιάσει στην υπόλοιπη τάξη τι συζητήθηκε στην ομάδα τους.  Αφού γίνουν οι παρουσιάσεις, ξεκινήστε μια συζήτηση που θα εστιάζει στις παρακάτω ερωτήσεις:  - Σε ποια κατηγορία ανήκει ο τόπος μας;  - Ποιες οι διαφορές και οι ομοιότητες με τις άλλες κατηγορίες;  Έπειτα, ρωτήστε τους/τις μαθητές/ριες:  -γιατί κάποιος/α από το εξωτερικό θα ερχόταν στην Ελλάδα για διακοπές;  - Τι ξεχωριστό έχει;  - Τι τη χαρακτηρίζει;  - Τι ξεχωριστό έχει η πόλη μας/το νησί/το χωριό μας;  Συζητήστε, τέλος, με τους μαθητές και τις μαθήτριες για την ποιότητα φιλοξενίας, την καθαριότητα, τη φυσική ομορφιά, την ποικιλομορφία των τοπίων, τις καλές εγκαταστάσεις κλπ. |
| Υλικά | Τυπωμένες έγχρωμες φωτογραφίες από το εκπαιδευτικό υλικό, φύλλο εργασίας. |
| Προετοιμασία | Παρατηρήστε τις φωτογραφίες πριν το εργαστήριο, προσθέστε και νέες εάν επιθυμείτε. |
| Συμβουλές προς τους/τις εκπαιδευτικούς | Για την ομαλότερη διεξαγωγή της δραστηριότητας καλέστε τυχαία τον/ην πρώτο/η μαθητή/τρια να διαλέξει μια φωτογραφία, συνεχίστε δεξιόστροφα. |

**Τέλος πρώτου εργαστηρίου**

**Παράλληλες δράσεις**

Αν επιθυμείτε να εμβαθύνετε περισσότερο στη συγκεκριμένη θεματική σας προτείνουμε τα παρακάτω:

**A. “Ιστορίες αντικειμένων”**

Τα αντικείμενα περνούν από γενιά σε γενιά μέσα στις οικογένειες. Καλέστε τους/τις μαθητές/ριες να ανακαλύψουν τις ιστορίες που κρύβουν τα αντικείμενα του σπιτιού τους.

Ζητήστε από τους/τις μαθητές/ριες να επιλέξουν ένα αντικείμενο από το οικογενειακό τους περιβάλλον, το οποίο ανήκει σε κάποια προηγούμενη γενιά. Παροτρύνετε τους να μάθουν περισσότερες πληροφορίες για αυτό, μέσα από ερωτήσεις που θα θέσουν στους/τις συγγενείς τους.

Οι μαθητές/τριες φέρνουν μια φωτογραφία του αντικειμένου ή το ίδιο το αντικείμενο (εφόσον είναι εφικτό) ή ακόμα περιγράφουν το αντικείμενο και εξηγούν γιατί το επέλεξαν και τι σημασία έχει για τους/τις ίδιους/ες.Με αφορμή αυτό πραγματοποιείται συζήτηση στην τάξη για τους διαφορετικούς τόπους, τα έθιμα και ευρύτερα την διαφορετικότητα.

**B. Εκπαιδευτική εκδρομή**

Συμπληρωματικά στην παραπάνω δραστηριότητα, μπορείτε να πραγματοποιήσετε μια επίσκεψη στο τοπικό λαογραφικό μουσείο, εάν υπάρχει στην περιοχή. Σε περίπτωση που δεν υπάρχει λαογραφικό μουσείο στην περιοχή, επιλέξτε μια εικονική περιήγηση ενός γειτονικού λαογραφικού μουσείου.

**Γ. Δημιουργία γενεαλογικού χάρτη**

|  |  |
| --- | --- |
| Τίτλος | “Δημιουργία γενεαλογικού χάρτη” |
| Εκτιμώμενη διάρκεια | 20 λεπτά |
| Στόχος | Οι μαθητές/ριες να μοιραστούν τις ρίζες τους με τους υπόλοιπους/ες. Να ανακαλύψουν άλλα μέρη στην Ελλάδα. Να αντιληφθούν ότι όλοι/ες προέρχονται από πολλά διαφορετικά μέρη ταυτόχρονα. |
| Οδηγίες | Ζητήστε από τους/τις μαθητές/ριες να σκεφτούν πού γεννήθηκαν οι δύο προηγούμενες γενιές των δικών τους. Ζητήστε τους να φτιάξουν το δικό τους χάρτη, όπου θα φαίνεται πού γεννήθηκε ο/η καθένας/μια, πού έζησε και τι μετακινήσεις έχει κάνει έως τώρα. Ο/η κάθε μαθητής/ρια μπορεί να απεικονίσει τον χάρτη όπως θέλει. (Βλ. παρακάτω ένα παράδειγμα). Ζητήστε ενδεικτικά από 2-3 εθελοντές/ριες να δείξουν τον χάρτη τους. Εναλλακτικά, ζητήστε από το σύνολο της τάξης να τοποθετήσει τους χάρτες σε κάποιο σημείο της αίθουσας έτσι ώστε να τους παρατηρήσουν όλοι και όλες. |
| Υλικά | Μαρκαδόροι ή/και κηρομπογιές ή/και ξυλομπογιές, φύλλο εργασίας. |
| Προετοιμασία | Παρατηρήστε τον χάρτη που υπάρχει ως υπόδειγμα για να δώσετε επιπλέον οδηγίες εάν χρειαστεί. |
| Συμβουλές προς τους/τις εκπαιδευτικούς | Για την ομαλότερη διεξαγωγή της δραστηριότητας υπενθυμίστε στους/τις μαθητές/ριες ότι δεν πρόκειται για μια άσκηση η οποία απαιτεί ζωγραφικές ικανότητες, είναι μια άσκηση που έχει ως σκοπό να μοιραστούν πληροφορίες για την οικογένειά τους με τους/τις συμμαθητές/ριες τους. |

**2ο εργαστήριο**

**Τίτλος:** Διαφορετικότητα - Φιλοξενία

**Αναμενόμενα μαθησιακά αποτελέσματα εργαστηρίου.**

**Οι μαθητές και οι μαθήτριες αναμένεται:**

* Να διατυπώνουν την έννοια της διαφορετικότητας.
* Να διατυπώνουν την έννοια της φιλοξενίας.
* Να εκτιμούν την ποιότητα της φιλοξενίας στην χώρα μας.
* Να συσχετίζουν τις έννοιες της διαφορετικότητας, της αποδοχής και της φιλοξενίας.
* Να εντοπίζουν τα δυνατά και τα αδύναμα στοιχεία της φιλοξενίας στον τόπο τους.

**Επισκόπηση του εργαστηρίου:**

* Ιστορία και ανασκόπηση προηγούμενης συνάντησης.
* Δραστηριότητα “Ο παγκόσμιος χάρτης του φαγητού”.
* Δραστηριότητα δημιουργικής γραφής: Γράφουμε τη δική μας μικρή ιστορία με τίτλο “Ένας φιλόξενος τόπος για όλους/ες”.
* Δραστηριότητα “Τα έθιμα μας και ο φιλόξενος τόπος μας”.

**Αναλυτική περιγραφή εργαστηρίου**

* 1. **Ιστορία:** κάνετε μια σύντομη ανασκόπηση των όσων διαδραματίστηκαν στο πρώτο εργαστήριο, ρωτήστε αν θυμούνται τα ονόματα των ηρώων/ίδων.

Συνεχίστε την αφήγηση του επόμενου κεφαλαίου.

Προβάλετε τις εικόνες της ιστορίας σε προτζέκτορα, εάν υπάρχει αυτή η δυνατότητα. Αλλιώς εκτυπώστε τις εικόνες σε Α3 και αφήστε τους/τις μαθητές/τριες να τις παρατηρήσουν πριν ξεκινήσετε την αφήγηση.

Εκτιμώμενη διάρκεια: 15 λεπτά

* 1. **Δραστηριότητα: Οι έννοιες της διαφορετικότητας και της φιλοξενίας με αφορμή τις γαστρονομικές συνήθειες ανά τον κόσμο. “Ο παγκόσμιος χάρτης του φαγητού”.**

Η δραστηριότητα αυτή στοχεύει να αναδείξει μια πτυχή της διαφορετικότητας μέσα από την ανάδειξη των διαφορετικών γαστρονομικών συνηθειών ανά τον κόσμο. Ως υλικό αφόρμησης μπορεί να αξιοποιηθεί για να συζητηθούν εκτενέστερα οι έννοιες της διαφορετικότητας, της αποδοχής της διαφορετικότητας, της συμπερίληψης και εν τέλει της φιλοξενίας.

|  |  |
| --- | --- |
| Τίτλος | “Ο παγκόσμιος χάρτης του φαγητού” |
| Εκτιμώμενη διάρκεια | 45 λεπτά |
| Στόχος | Οι μαθητές/τριες να αντιληφθούν τις πολιτισμικές ιδιαιτερότητες του κάθε τόπου και να κατανοήσουν την έννοια της διαφορετικότητας. Να αντιληφθούν πως οι άνθρωποι ανά τον κόσμο και τους διαφορετικούς πολιτισμούς διατηρούν ποικίλες διαφορετικές συνήθειες (όπως οι διατροφικές), οι οποίες ωστόσο σε πολλές περιπτώσεις έχουν επιρροές από διάφορους πολιτισμούς. Να κατανοήσουν πως εν τέλει μοιραζόμαστε κοινά χαρακτηριστικά και συνήθειες με άλλους λαούς, αποδεχόμενοι/ες τη διαφορετικότητα ως κάτι θετικό. |
| Οδηγίες | Ζητήστε από τους/τις μαθητές/ριες να παρατηρήσουν τις εικόνες/καρτέλες με τα φαγητά που δίνονται στο φύλλο εργασίας και να σκεφτούν από πού μπορεί να προέρχονται (χώρα, πόλη, ήπειρο). Έπειτα, ζητήστε να κόψουν τις καρτέλες και γυρνώντας στην επόμενη σελίδα του φύλλου εργασίας, το οποίο εμπεριέχει έναν παγκόσμιο χάρτη, να τα κολλήσουν στα σημεία από όπου νομίζουν ότι προέρχονται.  Δώστε 15 λεπτά για να κόψουν και να κολλήσουν τις καρτέλες.  Αφού ολοκληρώσουν τον χάρτη τους, ζητήστε για κάθε καρτέλα φαγητού ξεχωριστά να σας πουν (όποιος/α θέλει) σε ποια χώρα ή ήπειρο το έχουν τοποθετήσει. Σε περίπτωση λάθους ρωτήστε άλλους/ες εθελοντές/ριες να πούνε που τοποθέτησαν την καρτέλα και συζητήστε τη σωστή απάντηση.  Προαιρετικά, μπορείτε την ώρα που συζητάτε τις απαντήσεις σχετικά με την προέλευση του κάθε φαγητού να κολλήσετε με blue tag, σε έναν παγκόσμιο χάρτη της τάξης τις “σωστές” καρτέλες. Στο τέλος, τοποθετήστε τον χάρτη σε ευκρινές σημείο στην αίθουσα ώστε να μπορούν να τον παρατηρούν όποτε θέλουν κατά τη διάρκεια των εργαστηρίων.  Με αφορμή τον χάρτη αφιερώστε χρόνο για να συζητήσετε στην τάξη για τις πολιτισμικές ιδιαιτερότητες κάποιου τόπου σε σχέση με κάποιον άλλον, εντοπίστε τις διαφορές και μιλήστε για τη διαφορετικότητα. Εντάξτε στη συζήτηση ευρύτερα τις διαφορές (κατά αναλογία με τις διατροφικές) και βοηθήστε τους μαθητές και τις μαθήτριες να εντοπίσουν τα κοινά χαρακτηριστικά που μοιραζόμαστε με άλλους λαούς, αποδεχόμενοι/ες τη διαφορετικότητα ως κάτι θετικό.  Εμβαθύνετε στην έννοια της διαφορετικότητας και στην ομορφιά της ποικιλίας. Καταλήξτε στο συμπέρασμα πως ακόμα και μέσα στην τάξη οι μαθητές/ριες έχουν διαφορετικές συνήθειες π.χ. φαγητού, αλλά και άλλες, ωστόσο είναι όλοι/ες μια ομάδα, φίλοι, φίλες μου μοιράζονται κοινές εμπειρίες και τελικά συνδέονται παρόλες τις διαφορές τους. |
| Υλικά | Ψαλίδια, κόλλες stick, φύλλο εργασίας, blue tag. |
| Προετοιμασία | - |
| Συμβουλές προς τους/τις εκπαιδευτικούς | Πριν τη συνάντηση μπορείτε να έχετε κάνει μια μικρή έρευνα για τα φαγητά και τον τόπο προέλευσής του ώστε να δώσετε επιπλέον πληροφορίες. |

Λίστα φαγητών:

σούσι- Ιαπωνία

μακαρονάδα ναπολιτάνα- Ιταλία

κοτόπουλο με κάρυ-Ινδία

τάκος-Μεξικό

παέγια- Ισπανία

λουκάνικα Φρανκφούρτης - Γερμανία

σουβλάκι - Ελλάδα

fish & chips - Ηνωμένο Βασίλειο

κρουασάν - Γαλλία

πάπια πεκίνου - Κίνα

maple syrup (σιρόπι σφενδάμου - Καναδάς)

τηγανητό ρύζι - Ταϊλάνδη

kebab - Τουρκία

σνίτσελ - Αυστρία

τηγανητές πατάτες - Βέλγιο

ceebu jenn (ρύζι με ψάρι και λαχανικά, σερβίρεται σε κεραμικά πιάτα και τρώγεται με τα χέρια- Σενεγάλη)

Chapati - άζυμο ψωμί - Κένυα

* 1. **Δραστηριότητα: Η αποδοχή της διαφορετικότητας και η φιλοξενία. Δημιουργία μιας ιστορίας με τίτλο “Ένας φιλόξενος τόπος για όλους/ες”.**

|  |  |
| --- | --- |
| Τίτλος | “Ένας φιλόξενος τόπος για όλους/ες”. |
| Εκτιμώμενη διάρκεια | 35 λεπτά |
| Στόχος | Οι μαθητές/ριες να κατανοήσουν με βάση τα όσα έμαθαν από τις προηγούμενες δραστηριότητες, το πώς συνδέονται η διαφορετικότητα, η αποδοχή και η φιλοξενία. Να σκεφτούν και να εντοπίσουν τους τρόπους με τους οποίους ο τόπος τους θα μπορούσε να γίνει πιο φιλόξενος και συμπεριληπτικός. |
| Οδηγίες | Εξηγήστε στους/τις μαθητές/ριες πως θα δημιουργήσετε μια σύντομη ιστορία (μία με δύο παραγράφους), όλοι και όλες μαζί, σχετικά με ένα φανταστικό ή πραγματικό τόπο ο οποίος είναι πολύ φιλόξενος και ανοιχτός για όλους τους ανθρώπους. Ρωτήστε τους/τις μαθητές/ριες πότε ένας τόπος είναι φιλόξενος. Τονίστε ότι απαραίτητο συστατικό για να είναι ένας τόπος φιλόξενος είναι η αποδοχή στη διαφορετικότητα, παρόλα τα διαφορετικά χαρακτηριστικά των ανθρώπων.  Απαντήστε μαζί τους/τις μαθητές/ριες τις βοηθητικές ερωτήσεις στο φύλλο εργασίας με βάση τις οποίες θα φτιάξετε την ιστορία σας:   * Διαλέξτε ένα μέρος, μπορεί να είναι φανταστικό ή πραγματικό. * Σκεφτείτε έναν/μια βασικό ήρωα/ίδα ο/η οποίος/α ζει σε αυτό το μέρος. * Πώς είναι το τοπίο, οι δρόμοι και τα σπίτια; * Πώς είναι οι άνθρωποι που κατοικούν στο μέρος αυτό; * Τι διαφορές έχουν μεταξύ τους; * Πώς συμβιώνουν αρμονικά; * Πώς αποδέχονται τη διαφορετικότητα; * Πώς τα παραπάνω κάνουν τον τόπο και τους ανθρώπους πιο φιλόξενους; |
| Υλικά | Μολύβια, φύλλο εργασίας. |
| Προετοιμασία | - |
| Συμβουλές προς τους/τις εκπαιδευτικούς | Προτείνετε στα παιδιά να φτιάξουν μια ζωγραφιά για την ομαδική ιστορία που γράψατε, στο σπίτι τους και να την παρουσιάσουν την επόμενη φορά. |

**2.4 Δραστηριότητα: “Τα έθιμα μας και ο φιλόξενος τόπος μας”: παρουσίαση μιας προσωπικής συνήθειας/ενός εθίμου φιλοξενίας των μαθητών/τριών.**

|  |  |
| --- | --- |
| Τίτλος | “Ένα δικό μου έθιμο” |
| Εκτιμώμενη διάρκεια | 35 λεπτά |
| Στόχος | Οι μαθητές/ριες να μοιραστούν δικά τους έθιμα τα οποία ακολουθούν στο σπίτι τους. |
| Οδηγίες | Οι μαθητές/ριες σκέφτονται ένα ξεχωριστό έθιμο που έχουν στο σπίτι τους όταν έρχεται κάποιος/α φιλοξενούμενος/η. Με τη σειρά μοιράζονται με την υπόλοιπη τάξη τις εμπειρίες τους. Στο τέλος δημιουργείται ο συλλογικός κατάλογος εθίμων φιλοξενίας της τάξης και ονομάζεται: «Τα έθιμα μας και ο φιλόξενος τόπος μας». |
| Υλικά | - |
| Προετοιμασία | - |
| Συμβουλές προς τους/τις εκπαιδευτικούς | - |

**Παράλληλες δράσεις**

Αν επιθυμείτε να εμβαθύνετε περισσότερο στη συγκεκριμένη θεματική σας προτείνουμε την παρακάτω δραστηριότητα:

Α. Ζητήστε από τους/τις μαθητές/ριες να επιλέξουν μία διαφορετικη χώρα και να βρουν μία παραδοσιακή της συνταγή, την οποία θα φέρουν και θα παρουσιάσουν στην υπόλοιπη τάξη. Συζητήστε με αφορμή αυτό για τη διαφορετικότητα, την αποδοχή και τη φιλοξενία.

Β. Παιχνίδι γνώσεων, το οποίο μπορείτε να παίξετε μέσα στην τάξη. Στο τέλος χρησιμοποιήστε τις νέες γνώσεις για να συζητήσετε για την παράδοση της χώρας μας στη φιλοξενία.

**ΕΡΩΤΗΣΕΙΣ ΓΙΑ ΔΡΑΣΤΗΡΙΟΤΗΤΑ: ΠΑΙΧΝΙΔΙ ΓΝΩΣΕΩΝ**

1. **Ο προστάτης της φιλοξενίας στην Αρχαία Ελλάδα ήταν:**

**α. Ο Ξένιος Ζευς (Ο Δίας)**

β. Ο Ήφαιστος

γ. Ο Ποσειδώνας

*Οι ξένοι προστατεύονταν στην αρχαιότητα από τον* [*Ξένιο Δία*](https://el.wikipedia.org/w/index.php?title=%CE%9E%CE%AD%CE%BD%CE%B9%CE%BF%CF%82_%CE%94%CE%AF%CE%B1%CF%82&action=edit&redlink=1)*, την* [*Αθηνά*](https://el.wikipedia.org/wiki/%CE%91%CE%B8%CE%B7%CE%BD%CE%AC) *αλλά και από τους* [*Διόσκουρους*](https://el.wikipedia.org/wiki/%CE%94%CE%B9%CF%8C%CF%83%CE%BA%CE%BF%CF%85%CF%81%CE%BF%CE%B9) *(Κάστορα και Πολυδεύκη). Ο βασικός λόγος ήταν η προστασία των ξένων από τους ίδιους του Θεούς και ιδιαίτερα από τον βασιλιά των Θεών, τον Δία. Άλλωστε ο χαρακτηρισμός του ως Ξένιος υποδηλώνει τη μεγάλη σημασία στο θεσμό. Οι Αρχαίοι πίστευαν ότι οι ίδιοι οι Θεοί μεταμορφωμένοι, τους επισκέπτονταν για να ελέγξουν ποιοι τηρούν τους θρησκευτικούς κανόνες και υπάκουαν τους νόμους και ποιοι όχι. Εκείνοι οι οποίοι δεν τηρούσαν τους κανόνες φιλοξενίας θεωρούνταν υβριστές.*

1. **Οι Αθηναίοι στην εποχή του Περικλή (5ος αιώνας π.Χ.) αποκαλούσαν ξένους:**

α. Όλους τους ανθρώπους.

β. Ανθρώπους που έρχονταν από άλλες χώρες.

**γ. Ανθρώπους που δεν κατοικούσαν στην Αθήνα.**

*Σε απόσπασμα του Θουκυδίδη (Περικλέους Επιτάφιος), ο Περικλής αναφέρει ότι οι Αθηναίοι διατηρούσαν την πόλη τους ανοιχτή σε όλους, δεν έδιωχναν τους ξένους και δεν τους εμπόδιζαν να γνωρίσουν τον πολιτισμό της Αθήνας. Με τον όρο «ξένοι», ο Περικλής εννοεί τους υπόλοιπους Έλληνες, πλην των Αθηναίων και όχι τους αλλοεθνείς. Οι μέτοικοι στην Αρχαία Αθήνα ήταν Έλληνες από άλλες πόλεις και όχι αλλοεθνείς (βάρβαροι, κατά την αρχαία ελληνική ορολογία).*

1. **Σε ποια χώρα της Ασίας πρέπει οι καλεσμένοι/φιλοξενούμενοι σε ένα σπίτι να φέρνουν πάντα ένα δώρο με εντυπωσιακό περιτύλιγμα στον οικοδεσπότη;**

α. Κίνα

β. Ινδία

**γ. Ιαπωνία**

*Θεωρείται τιμή η πρόσκληση στο σπίτι κάποιου στην Ιαπωνία και για αυτό πάντα ο καλεσμένος πρέπει να πάει με δώρο. Προσφέρουν πάντα δώρο στον οικοδεσπότη. Μάλιστα το περιτύλιγμά του πρέπει να είναι ιδιαίτερα περιποιημένο, με όσο το δυνατόν περισσότερες κορδέλες. Επίσης, ποτέ δεν πρέπει κάποιος να αρνηθεί το δώρο που του προσφέρουν, αν και πρέπει πρώτα να διαμαρτυρηθεί έντονα.*

1. **Σε ποια από τις παρακάτω χώρες θεωρείται προσβολή ένας/μια φιλοξενούμενος/η να μην πιει τον καφέ του προσφέρουν;**

α. Ελλάδα

β. Τουρκία

**γ. Ιορδανία**

*Στην Ιορδανία, εάν προσκαλέσουν κάποιον/α να πιει καφέ, πρέπει να το αποδεχτεί, καθώς είναι σύμβολο φιλοξενίας. Εάν το τελειώσει και δε θέλει περισσότερο, θα πρέπει να ανακινήσει το κύπελλο από τη μία πλευρά στην άλλη.*

1. **Οι Αρχαίοι Έλληνες είχαν υποχρέωση να υποδεχθούν και να περιποιηθούν έναν ξένο, αυτό σημαίνει:**

α. Να του προσφέρουν γεύμα.

β. Να του προσφέρουν λουτρό και ύπνο.

γ. Στο τέλος της παραμονής του να τον αποχαιρετήσουν με ευχές και δώρα (ξένια δώρα).

**δ. όλα τα παραπάνω**

*Η λέξη φιλοξενία, ετυμολογείται από το φιλώ (= αγαπώ) + ξένος), και αναφέρεται στη φροντίδα ενός επισκέπτη - ξένου στην οικεία κάποιου. Στα αρχαία Ελληνικά, η έννοια ξένος είχε ιδιαίτερη βαρύτητα, λόγω της έμφασης πού δινόταν θεσμικά στη φιλοξενία, ιδίως σε ξένους που έρχονταν από άλλη πόλη ή χώρα (ανταλλαγή δώρων, θυσίες, δικαιώματα φιλοξενίας στους απογόνους). Έτσι δημιουργήθηκε και ο θεσμός τού προξένου, που ήταν περίπου ό,τι ο σημερινός πρέσβης, ιδιαίτερα ως προστάτης και βοηθός συμπατριωτών του, οι οποίοι βρίσκονταν ως ξένοι στην πόλη όπου ήταν πρόξενος.*

1. **Στη Ρωσία έχουν ένα πολύ παλιό έθιμο κατά το οποίο οι οικοδεσπότες πρέπει να προσφέρουν ένα συγκεκριμένο πιάτο στους/τις φιλοξενούμενούς/ες τους και αυτοί/ές αντίστοιχα να το φάνε. Τι πιστεύετε ότι περιέχει αυτό το πιάτο;**

α.Πατάτες με βούτυρο

**β.Ψωμί με αλάτι**

γ.Τούρτα

*Αν ποτέ βρεθείτε φιλοξενούμενοι για πρώτη φορά σε ένα ρωσικό σπίτι πρέπει να ξέρετε ότι οι Ρώσοι έχουν έναν ιδιαίτερο τρόπο να υποδέχονται τους καλεσμένους τους. Όχι, όχι δε θα σας κεράσουν βότκα και χαβιάρι… Σύμφωνα με ένα πολύ παλιό ρωσικό έθιμο θα σας προσφέρουν μια πιατέλα με ένα περίτεχνα διακοσμημένο ψωμί και ένα πιατάκι με αλάτι. Εσείς το μόνο που έχετε να κάνετε είναι να κόψετε λίγο ψωμί, να το βουτήξετε στο αλάτι και να το φάτε.*

1. **Τι είναι το “χάνι”;**

α. γλυκό που πρόσφεραν οι οικοδεσπότες στα αρχαία χρόνια στους φιλοξενούμενούς τους.

**β. ένα κτίριο με εσωτερική αυλή που πρόσφεραν τροφή και στέγη στους ταξιδιώτες τα παλιά χρόνια.**

γ. ένα είδος τσαγιού

*Στους χρόνους του Βυζαντίου, υπήρχαν πανδοχεία μικρού μεγέθους, εγκατεστημένα στις πόλεις και στην επαρχία, τα λεγόμενα «χάνια». Στην περίοδο της Τουρκοκρατίας τα χάνια ήταν φτωχικά οικήματα στα οποία μπορούσαν να ξαποστάσουν οι ταξιδιώτες, να φάνε κάτι και να κοιμηθούν. Παρόμοια πανδοχεία με τα χάνια βρίσκονταν σε πολλά μέρη της Ευρώπης.*

1. **Σε διάφορα μέρη της Αρχαίας Ελλάδας υπήρχαν δημόσιοι κοιτώνες (σημερινά ξενοδοχεία) σκοπός τους ήταν:**

α. Η ψυχαγωγία των επισκεπτών.

**β. Η δωρεάν ανάπαυση και διαμονή.**

γ. Μια στάση για φαγητό.

*Στον Ιερό λόφο της Ακρόπολης στην Αθήνα, αλλά και αλλού ανά την αρχαία Ελλάδα, υπήρχαν δημόσιοι κοιτώνες, με κύριο σκοπό την ανάπαυση των επισκεπτών, ξενώνες και πανδοχείο για δωρεάν διαμονή των προσκυνητών. Τέλος, το πρώτο (ανακαλυφθέν) ελληνικό πανδοχείο χρονολογείται τον 5ο π.Χ. αιώνα, στις Πλαταιές Βοιωτίας - είχε εκατόν πενήντα δωμάτια, κατανεμημένα σε δύο επίπεδα.*

1. **Ο ερχομός των ξένων επισκεπτών ήταν πολύ σημαντικός στην Αρχαία Ελλάδα:**

**α. Διότι έφερναν μαζί τους πληροφορίες (πολιτική, κοινωνία, οικονομία) και ιστορίες από τα μέρη τους.**

β. Διότι ήταν μια αφορμή για γιορτή.

γ. Διότι έτσι βελτιωνόταν η συνεργασία μεταξύ διαφορετικών κρατών-πόλεων.

*Λόγω της έλλειψης των μέσων επικοινωνίας, οι ξένοι ήταν πηγή πληροφοριών και ενημέρωσης για τον υπόλοιπο κόσμο. Διοχέτευαν πληροφορίες για καίρια πολιτικά, κοινωνικά και εμπορικά ζητήματα. Διαφώτιζαν με τις γνώσεις τους άγνωστες πτυχές του εμπορίου, των πολιτικών και κοινωνικών δρώμενων της εποχής. Επιπρόσθετα, γίνονταν πηγή έμπνευσης για τη δημιουργία νέων προϊόντων και υπηρεσιών για τις ντόπιες αγορές.*

**3ο εργαστήριο**

**Τίτλος:** Η φιλοξενία και ο χώρος της εργασίας

**Αναμενόμενα μαθησιακά αποτελέσματα εργαστηρίου.**

**Οι μαθητές και οι μαθήτριες αναμένεται:**

-Να εντοπίζουν και να ονομάζουν τα επαγγέλματα τα οποία σχετίζονται με τη φιλοξενία.

-Να αναπαριστούν εικονικά την αλυσίδα των επαγγελμάτων μιας επιχείρησης/οργανισμού φιλοξενίας.

-Να επιλέγουν τα επαγγέλματα που σχετίζονται με μια εικονική επιχείρηση φιλοξενίας.

**Επισκόπηση του εργαστηρίου:**

* Ιστορία και ανασκόπηση προηγούμενης συνάντησης.
* Δραστηριότητα “Γνωριμία με τα επαγγέλματα στο χώρο της φιλοξενίας”.
* Δραστηριότητα “Γαϊτανάκι επαγγελμάτων”.

**Αναλυτική περιγραφή εργαστηρίου**

* 1. **Ιστορία**

Πρίν ξεκινήσετε την αφήγηση, ρωτήστε τους/τις μαθητές/ριες αν θυμούνται πως έληξε το προηγούμενο εργαστήριο (δραστηριότητα δημιουργικής γραφής, ένας φιλόξενος τόπος για όλους/ες). Τι τους έμεινε σχετικά με αυτές τις έννοιες;

Συνεχίστε την αφήγηση του επόμενου κεφαλαίου.

Προβάλετε τις εικόνες της ιστορίας σε προτζέκτορα, εάν υπάρχει αυτή η δυνατότητα. Αλλιώς εκτυπώστε τις εικόνες σε Α3 και αφήστε τους/τις μαθητές/ριες να τις παρατηρήσουν πριν ξεκινήσετε την αφήγηση.

Εκτιμώμενη διάρκεια: 15 λεπτά

* 1. **Δραστηριότητα: Γνωριμία με τα επαγγέλματα στο χώρο της φιλοξενίας**

|  |  |
| --- | --- |
| Τίτλος | “Γνωριμία με τα επαγγέλματα στο χώρο της φιλοξενίας” |
| Εκτιμώμενη διάρκεια | 90 λεπτά |
| Στόχος | Οι μαθητές/ριες να εντοπίσουν τα διάφορα επαγγέλματα που σχετίζονται με τη φιλοξενία. |
| Οδηγίες | Ξεκινήστε τη συγκεκριμένη δραστηριότητα με μια μικρή συζήτηση γύρω από τα επαγγέλματα που σχετίζονται με την φιλοξενία. Αξιοποιήστε τα επαγγέλματα που εμφανίζονται στο τρίτο μέρος της ιστορίας, ως αφετηρία σκέψης.  Χωρίστε τους/τις μαθητές/ριες σε ομάδες, η κάθε ομάδα μπορεί να έχει από 2 έως 5 μαθητές/ριες, ανάλογα με την εκάστοτε τάξη.  Ζητήστε από τους/τις μαθητές/ριες να καταγράψουν στα φύλλα εργασίας όσα περισσότερα επαγγέλματα μπορούν που σχετίζονται με τη φιλοξενία. Ο/η κάθε ένας/μια τα σημειώνει στο δικό του/ης φύλλο εργασίας αφού πρώτα τα συζητάνε ομαδικά.  Πρόκειται για δραστηριότητα ταχύτητας, δώστε 5 λεπτά.  Στη συνέχεια, ζητήστε από κάθε ομάδα να επιλέξει ένα από τα επαγγέλματα.  Η ομάδα πρέπει να κρατήσει το επάγγελμα που επέλεξε μυστικό από τις άλλες ομάδες και έπειτα από λίγα λεπτά σύσκεψης να το παρουσιάσει με αναπαράσταση, δηλαδή δημιουργούν μια μικρή σκηνογραφία με σκοπό να απεικονίσουν μέσα από την “παγωμένη εικόνα”, το επάγγελμα το οποίο επέλεξαν. Οι υπόλοιποι/ες μαθητές/ριες- θεατές εικάζουν ποιο επάγγελμα μπορεί να αποδίδεται. Αν δεν το βρουν, η εικόνα “ξεπαγώνει” και οι θεατές “ανακρίνουν” τους πρωταγωνιστές, χωρίς όμως να ρωτήσουν απευθείας “ποιο επάγγελμα παρουσιάζετε;” ώστε να αντιληφθούν την αναπαράσταση.  Όλες οι ομάδες παρουσιάζουν μια παγωμένη εικόνα.  ΠΑΡΑΔΕΙΓΜΑ:  Δίνεται σε μία ομάδα μαθητών/ριων να αναπαραστήσουν το επάγγελμα ενός ρεσεψιονίστ. Οι μαθητές/ριες φτιάχνουν μια σκηνογραφία όπου ένας κάθεται πίσω από ένα θρανίο με ένα ντοσιέ μπροστά του και δίνει ένα κλειδί σε μία άλλη μαθήτρια που στέκεται μπροστά από το θρανίο. Η μαθήτρια φαίνεται να κρατάει πράγματα σα βαλίτσες (η σκηνογραφία αυτή αναπαριστάται σε μορφή παγωμένης εικόνας). Στην περίπτωση που οι υπόλοιποι/ες μαθητές/ριες δεν μπορούν να μαντέψουν το επάγγελμα που απεικονίζεται αρχίσουν την ανάκριση, όπου “ξεπαγώνουν” την εικόνα και αρχίζουν να ρωτάνε βοηθητικές ερωτήσεις, όπως π.χ.:  “Σε ποιο χώρο βρίσκεστε”, “Είστε σε ξενοδοχείο;”, “Σε ποιο χώρο του ξενοδοχείου βρίσκεστε;”, “Η εργαζόμενη είναι αυτή που φαίνεται να δίνει το κλειδί;”, κλπ. Αντίστοιχα, οι μαθητές/ριες της σκηνογραφίας απαντούν και διευκολύνουν.  Η δραστηριότητα φτάνει στο τέλος της, ένας/μια εκπρόσωπος από κάθε ομάδα διαβάζει τα επαγγέλματα φιλοξενίας που εντοπίσανε. Αφού τα παρουσιάσουν όλες οι ομάδες, προσθέστε και άλλα επαγγέλματα εάν χρειάζεται.  Συζητήστε για επαγγέλματα από τον χώρο της φιλοξενίας που ενδιαφέρουν τους μαθητές και τις μαθήτριες, για επαγγέλματα που σχετίζονται με τη φιλοξενία και υπάρχουν στην τοπική κοινωνια, την περιγραφή του κάθε επαγγέλματος, τα βασικά καθηκοντα, τις ευκαιρίες, τις δυσκολίες αλλά και την καθημερινότητα του κάθε επαγγέλματος. |
| Υλικά | Φύλλο εργασίας, μολύβια |
| Προετοιμασία | Πριν το εργαστήριο προετοιμάστε μια λίστα με επαγγέλματα σχετικά με τη φιλοξενία, ώστε να προσθέσετε επιπλέον αν χρειαστεί. |
| Συμβουλές προς τους/τις εκπαιδευτικούς | Κατά τη διάρκεια της προετοιμασίας των “παγωμένων εικόνων”, παροτρύνετε τα παιδιά να χρησιμοποιήσουν αντικείμενα από την αίθουσα για να εμπλουτίσουν τη σκηνογραφία.  Πριν την παρουσίαση των παγωμένων εικόνων, περάστε από όλες τις ομάδες για να δείτε ποιο επάγγελμα θα παρουσιάσουν. Αν δύο ομάδες έχουν το ίδιο, ενθαρρύνεται κάποια από τις ομάδες να επιλέξει ένα άλλο. |

* 1. **Δραστηριότητα: Η αλυσίδα των επαγγελμάτων από τον πρωτογενή παραγωγικό τομέα έως τις υπηρεσίες φιλοξενίας: “Γαϊτανάκι επαγγελμάτων”**

|  |  |
| --- | --- |
| Τίτλος | “Γαϊτανάκι επαγγελμάτων” |
| Εκτιμώμενη διάρκεια | 45 λεπτά |
| Στόχος | Οι μαθητές/ριες να εντοπίσουν τα χαρακτηριστικά και τα επαγγέλματα ευρύτερα του πρωτογενή, δευτερογενή και τριτογενή τομέα και ταυτόχρονα να δημιουργήσουν μια εικονική αλυσίδα του συνόλου των επαγγελμάτων που επηρεάζονται από τις υπηρεσίες φιλοξενίας. |
| Οδηγίες | Ξεκινήστε τη συγκεκριμένη δραστηριότητα συζητώντας με τα παιδιά τι είναι ο πρωτογενής, δευτερογενής, τριτογενής τομέας παραγωγής.  Παρακάτω θα βρείτε κάποιους απλούς ορισμούς που μπορεί να σας βοηθήσουν:   |  | | --- | | Ο **πρωτογενής** τομέας αφορά την παραλαβή αγαθών απευθείας από τη φύση, όπως είναι για παράδειγμα τα φρούτα, το γάλα, τα ξύλα, το μέλι, τα ψάρια, το κρέας κ.ά. Στον πρωτογενή τομέα εντάσσονται η γεωργία, η κτηνοτροφία, η αλιεία και η δασοκομία. Τα ορυχεία κατατάσσονται είτε στον πρωτογενή είτε στον δευτερογενή τομέα.  Ο **δευτερογενής** τομέας αφορά την παραγωγή αγαθών τα οποία προέρχονται από τη μεταποίηση προϊόντων του πρωτογενούς τομέα, όπως για παράδειγμα το καθαρό μέταλλο που παίρνουμε από μετάλλευμα, το τυρί ή το γιαούρτι που φτιάχνουμε από το γάλα, τα παπούτσια που κατασκευάζουμε από το δέρμα ζώων κ.ά. Στον δευτερογενή τομέα εντάσσονται η βιοτεχνία, η βιομηχανία και οι κατασκευές. |  |  | | --- | | Ο **τριτογενής** τομέας δε συνδέεται με την παραγωγή υλικών αγαθών ή προϊόντων, αλλά αφορά την εξυπηρέτηση αναγκών του ανθρώπου με την παροχή υπηρεσιών, όπως είναι για παράδειγμα η νοσοκομειακή φροντίδα, οι νομικές συμβουλές, η εκπαίδευση κ.ά. Σ' αυτόν τον τομέα εντάσσονται το εμπόριο, οι μεταφορές, οι επικοινωνίες, οι τραπεζικές συναλλαγές, ο τουρισμός, καθώς και η κρατική μέριμνα για την παραγωγή άυλων αγαθών ωφέλιμων στο κοινωνικό σύνολο, όπως είναι η υγεία, η διοίκηση, η εκπαίδευση, η ασφάλεια κ.ά.  Οι τρεις τομείς της παραγωγής είναι φυσικά αλληλένδετοι και αλληλοτροφοδοτούμενοι. |   Αφού καθορίσετε τους τρεις τομείς χωρίστε τους/τις μαθητές/ριες σε τρεις ομάδες (Α, Β, Γ).  Στην κάθε ομάδα αναθέστε δύο “αλυσίδες” επαγγελμάτων οι οποίες να έχουν αφετηρία στον πρωτογενή τομέα και να σχετίζονται, μεταξύ άλλων, με τις υπηρεσίες φιλοξενίας.  Παράδειγμα αλυσίδας επαγγελμάτων:  α) Μελισσοκόμος (πρωτογενής τομέας).  β) Βιοτεχνία συσκευασίας μελιών(δευτερογενής τομέας).  γ) Εστιατόριο ξενοδοχείου που χρησιμοποιεί το μέλι στο πρωινό(τριτογενής τομέας).  ή  α) Βαμβακοπαραγωγός (πρωτογενής τομέας).  β) Βιοτεχνία ρούχων από τοπικό βαμβάκι(δευτερογενής τομέας).  γ) Πωλητήριο δώρων σε ξενοδοχείο(τριτογενής τομέας).  Από τις δύο “αλυσίδες”η ομάδα πρέπει να επιλέξει μία.  Οι ομάδες απαντούν στις εξής ερωτήσεις για την αλυσίδα επαγγελμάτων που επέλεξαν:  - Πώς πιστεύετε ότι συνδέονται τα τρια επαγγέλματα μεταξύ τους σε ένα ξενοδοχείο;  -Πώς πιστεύετε ότι επηρεάζεται η αλυσίδα των επαγγελμάτων που επιλέξατε σε μια περίοδο με πολλούς/ές φιλοξενούμενους/ες;  -Πώς φαντάζεστε μια τυπική μέρα για κάθε ένα από τα επαγγέλματα της αλυσίδας;  -Ποιες ώρες μέσα στη μέρα πιστεύετε ότι θα έχει περισσότερη δουλειά το κάθε επάγγελμα; Γιατί;  Μοιράστε χαρτιά Α4 σε κάθε ομάδα ώστε να σημειώσουν τις απαντήσεις τους.  Η κάθε ομάδα ορίζει έναν/μία εκπρόσωπο που παρουσιάζει αυτά που έχουν γράψει. |
| Υλικά | Φύλλο εργασίας, μολύβια, χαρτιά Α4 |
| Προετοιμασία | Πραγματοποιήστε μια μικρή έρευνα για τους τρεις τομείς επαγγελμάτων. |
| Συμβουλές προς τους/τις εκπαιδευτικούς | Με την ολοκλήρωση της δραστηριότητας ρωτήστε τους/τις μαθητές/ριες να πουν και άλλα επαγγέλματα που σχετίζονται με τη φιλοξενία. Σε περίπτωση που δεν έχουν να προσθέσουν αναφέρετε εσείς κάποια. |

**Παράλληλες δράσεις**

Αν επιθυμείτε να εμβαθύνετε περισσότερο στη συγκεκριμένη θεματική σας προτείνουμε τις παρακάτω δραστηριότητες:

A.Προτείνετε στους/τις μαθητές/ριες να πάρουν “συνέντευξη” από κάποιο άτομο του οικογενειακού ή φιλικού τους περιβάλλοντος, το οποίο να εργάζεται ή να γνωρίζει τα επαγγέλματα της φιλοξενίας. Μπορείτε να δώσετε κάποιες κατευθυντήριες ερωτήσεις στους/τις μαθητές/ριες, π.χ. σε ποιο επάγγελμα φιλοξενίας εντάσσονται; Ποιες δυσκολίες αντιμετωπίζουν ανάλογα με την εποχή; Πώς θα μπορούσε να βελτιωθεί η επιχείρηση στην οποία εργάζονται; Όποιος/α μαθητής/ρια επιθυμεί, μπορεί να παρουσιάσει στην τάξη τη συνέντευξή του/ης.

**4ο εργαστήριο**

**Τίτλος:** Επιχειρηματικότητα και φιλοξενία

**Αναμενόμενα μαθησιακά αποτελέσματα εργαστηρίου.**

**Οι μαθητές και οι μαθήτριες αναμένεται:**

* Να εξηγούν την έννοια της επιχειρηματικότητας.
* Να λαμβάνουν βασικές/απλές αποφάσεις σχετικά με την οργάνωση μιας επιχείρησης.
* Να αναδεικνύουν τις ιδιαιτερότητες μιας επιχείρησης που δραστηριοποιείται στο πεδίο της φιλοξενίας.

**Επισκόπηση του εργαστηρίου:**

* Ιστορία και ανασκόπηση προηγούμενης συνάντησης.
* Δραστηριότητα: “Διαφημίζοντας το ξενοδοχείο μου”.
* Δραστηριότητα: “Τι διαφορετικό έχει μια ξενοδοχειακή επιχείρηση”.

**Αναλυτική περιγραφή εργαστηρίου**

* 1. **Ιστορία**

Κάνετε μια σύντομη ανασκόπηση των όσων διαδραματίστηκαν στο τρίτο εργαστήριο, ρωτήστε τους/τις μαθητές/ριες αν θυμούνται τα επαγγέλματα που ανέφερε η ιδιοκτήτρια του ξενοδοχείου.

Συνεχίστε την αφήγηση του επόμενου κεφαλαίου.

Προβάλετε τις εικόνες της ιστορίας σε προτζέκτορα, εάν υπάρχει αυτή η δυνατότητα. Αλλιώς εκτυπώστε τις εικόνες σε Α3 και αφήστε τους/τις μαθητές/ριες να τις παρατηρήσουν πριν ξεκινήσετε την αφήγηση.

Εκτιμώμενη διάρκεια: 15 λεπτά

**4.2. Δραστηριότητα: Μελέτη περίπτωσης: Διαφημίζοντας το ξενοδοχείο μου**

|  |  |
| --- | --- |
| Τίτλος | “Διαφημίζοντας το ξενοδοχείο μου” |
| Εκτιμώμενη διάρκεια | 45 λεπτά |
| Στόχος | Αναζήτηση των βασικών χαρακτηριστικών ενός ξενοδοχείου |
| Οδηγίες | Οι μαθητές/ριες παραμένουν στις ομάδες τους από την προηγούμενη δραστηριότητα. Ζητήστε από την κάθε ομάδα να επιλέξει αν θα ασχοληθεί με ένα μικρό οικογενειακό ή ένα μεγάλο ξενοδοχείο. Εξηγήστε στους/τις μαθητές/ριες ότι μπορούν να επιλέξουν και κάποια άλλη μορφή επιχείρησης φιλοξενίας.  Ανάλογα με την επιλογή της, η κάθε ομάδα καλείται να φτιάξει ένα διαφημιστικό φυλλάδιο, στο οποίο να αναγράφονται:  α) Τα βασικά χαρακτηριστικά (οικογενειακό/μεγάλο ξενοδοχείο, για θερινές ή χειμερινές διακοπές, στην πόλη ή σε χωριό κλπ).  β) Το όνομα της επιχείρησης.  γ) Γιατί πρέπει κάποιος/α να επισκεφτεί το συγκεκριμένο ξενοδοχείο και ποιά είναι τα χαρακτηριστικά που το καθιστούν ιδανικό προορισμό.  Η κάθε ομάδα μπορεί να σχεδιάσει το γραφιστικό κομμάτι τους φυλλαδίου, ζωγραφίζοντας, χρησιμοποιώντας τεχνικές κολάζ, ή όπως αλλιώς επιθυμεί. |
| Υλικά | Χαρτιά Α4, μαρκαδόροι, κηρομπογιές, μολύβια, ψαλίδια, κόλλες, αποκόμματα από περιοδικά και εφημερίδες (για το κολάζ). |
| Προετοιμασία | - |
| Συμβουλές προς τους/τις εκπαιδευτικούς | Βρείτε κάποια διαφημιστικά φυλλάδια ξενοδοχείων (μικρών και μεγάλων) για να τα δείξετε ως πρότυπα/παραδείγματα στους/τις μαθητές/ριες πριν τη δραστηριότητα. |

**4.3. Καταιγισμός ιδεών: Τι διαφορετικό έχει μια ξενοδοχειακή επιχείρηση;**

Συγκρίνετε το ξενοδοχείο της προηγούμενης δραστηριότητας με μια μη ξενοδοχειακή επιχείρηση που θα επιλέξετε εσείς (π.χ. super market). Τι ιδιαίτερο έχει ένα ξενοδοχείο σε σχέση με την άλλη επιχείρηση; Ενδεικτικά καταγράψτε:

* Προσωπικό
* Περίοδος λειτουργίας
* Προμηθευτές
* Αντικείμενο εργασίας (τι παράγει/προσφέρει/εμπορεύεται)
* Άλλες ιδιαιτερότητες (π.χ επιλογή τόπου εγκατάστασης, ωράριο, ειδικές γνώσεις προσωπικού κλπ.)

|  |  |
| --- | --- |
| Τίτλος | “Τι διαφορετικό έχει μια ξενοδοχειακή επιχείρηση;” |
| Εκτιμώμενη διάρκεια | 20 λεπτά |
| Στόχος | Να αντιληφθούν οι μαθητές/ριες τις διαφορές ενός ξενοδοχείου έναντι των άλλων επιχειρήσεων. |
| Οδηγίες | Συζητήστε με τους/τις μαθητές/ριες τις ομοιότητες και τις διαφορές μιας ξενοδοχειακής επιχείρησης και ενός super market.  Ενδεικτικά συζητήστε τις ομοιότητες και τις διαφορές σε:   * Προσωπικό * Περίοδος λειτουργίας * Προμηθευτές * Αντικείμενο εργασίας (τι παράγει/προσφέρει/εμπορεύεται;) * Άλλες ιδιαιτερότητες (π.χ επιλογή τόπου εγκατάστασης, ωράριο, ειδικές γνώσεις προσωπικού κλπ.) |
| Υλικά | Φύλλο εργασίας |
| Προετοιμασία | - |
| Συμβουλές προς τους/τις εκπαιδευτικούς | Σκεφτείτε από πριν κάποια παραδείγματα που θα βοηθήσουν τους/τις μαθητές/ριες. |

**Παράλληλες δράσεις**

Αν επιθυμείτε να εμβαθύνετε περισσότερο στη συγκεκριμένη θεματική σας προτείνουμε τις παρακάτω δραστηριότητες:

Α. Επίσκεψη σε μία κοντινή τοπική επιχείρηση φιλοξενίας, με σκοπό οι μαθητές/ριες να ανακαλύψουν από κοντά τις διαφορετικές θέσεις εργασίας, πώς ξεκίνησε η εν λόγω επιχείρηση, ποιοι οι στόχοι της κ.α.

Β. Επιχειρηματικό πλάνο

Δραστηριότητα: Επιχειρηματικότητα και λήψη αποφάσεων: “Ένα απλό επιχειρηματικό σχέδιο”

|  |  |
| --- | --- |
| Τίτλος | “Ένα απλό επιχειρηματικό σχέδιο” |
| Εκτιμώμενη διάρκεια | 45 λεπτά |
| Στόχος | Εισαγωγή στις έννοιες της επιχειρηματικότητας, της λήψης αποφάσεων, του σχεδιασμού και της οργάνωσης. |
| Οδηγίες | Χωρίστε τους/τις μαθητές/ριες σε ομάδες των 3 έως 5 ατόμων. Ζητήστε από κάθε ομάδα να επιλέξει μια επιχείρηση την οποία θα δημιουργήσει από την αρχή. Δώστε κάποια παραδείγματα για να βοηθήσετε την επιλογή: π.χ εστιατόριο, ξενοδοχείο, ενοικίαση θαλάσσιων παιχνιδιών, καφετέρια, ενοικίαση εξοπλισμού για σκι, διοργάνωση extreme sports εξορμήσεων (π.χ. rafting κλπ.) Τονίστε στις ομάδες ότι μπορεί η επιχείρησή τους να αφορά υπηρεσίες φιλοξενιας που παρέχονται σε διάφορες εποχές του χρόνου (καλοκαίρι, χειμώνα κλπ) ή και για όλο τον χρόνο. Ζητήστε από την κάθε ομάδα να μπει στο ρόλο της ομάδας που θα αναλάβει να δημιουργήσει μια νέα επιχείρηση.  Στο πλαίσιο αυτό οι «μικροί επιχειρηματίες» θα συζητήσουν, θα λάβουν αποφάσεις και θα καταγράψουν τα παρακάτω:   * Ποιος είναι ο σκοπός της επιχείρησης; * Ποια είναι τα προϊόντα ή/και οι υπηρεσίες που θα εμπορεύεται και θα παρέχει; * Τι ανταγωνισμό θα έχουν; * Από που θα αντλήσουν τα χρήματα; * Πού θα στεγάζεται η επιχείρηση; * Λοιπές ερωτήσεις (π.χ. πόσο καιρό θα χρειαστούν ώστε η ιδέα τους να γίνει πράξη; Τι κινδύνους θα αντιμετωπίσουν; Τι θα κερδίσουν;).   Τονίστε στους/τις μαθητές/ριες πως έχουν συγκεκριμένο χρόνο για να καταγράψουν τις παραπάνω πληροφορίες - 30 λεπτά και βοηθήστε τους/ες με απλές διατυπώσεις στις ερωτήσεις και παραδείγματα. Μόλις λήξει ο χρόνος σταματάνε όλες οι ομάδες και η μία ομάδα ξεκινάει να παρουσιάζει στην άλλη τα ευρήματά της.  Στο τέλος της δραστηριότητας ενημερώστε τους μαθητές και τις μαθήτριες ότι έχουν δημιουργήσει το πρώτο τους “απλό” επιχειρηματικό σχέδιο ή αλλιώς “Business Plan”. Ακολουθεί συζήτηση και προσθήκες ή διορθώσεις.  Ένας απλός ορισμός του επιχειρηματικού σχεδίου είναι ο εξής:  *“Το επιχειρηματικό σχέδιο είναι ένα γραπτό κείμενο που περιγράφει λεπτομερώς την προτεινόμενη δραστηριότητα. Πρέπει να παρουσιάζει την υπάρχουσα κατάσταση, τις αναμενόμενες ανάγκες και τα προβλεπόμενα αποτελέσματα”.* |
| Υλικά | Χαρτιά Α4, μολύβια, χρονόμετρο - εάν δεν έχετε μπορείτε να χρησιμοποιήσετε το ρολόι σας ή το κινητό σας. |
| Προετοιμασία | Διαμορφώστε τον χώρο πριν την έναρξη της δραστηριότητας με θρανία ενωμένα για την κάθε ομάδα για να γίνει πιο διασκεδαστικό. |
| Συμβουλές προς τους/τις εκπαιδευτικούς | Για την ομαλότερη διεξαγωγή της δραστηριότητας, υπενθυμίστε στους/τις μαθητές/ριες πως κύριος στόχος της άσκησης δεν είναι η ταχύτητα με την οποία θα απαντήσουν ώστε να κερδίσουν το παιχνίδι, αλλά να σκεφτούν προσεκτικά και να ανταλλάξουν απόψεις σχετικά με την κάθε ερώτηση. |

**5ο εργαστήριο**

**Τίτλος:** Φιλοξενία με σεβασμό στο περιβάλλον

**Αναμενόμενα μαθησιακά αποτελέσματα εργαστηρίου.**

**Οι μαθητές και οι μαθήτριες αναμένεται:**

* Να αναλύουν τη σημασία της επιχειρηματικότητας που έχει ως έναν από τους κεντρικούς άξονες τον σεβασμό του περιβάλλοντος
* Να εξετάζουν τους τρόπους ανάπτυξης των επιχειρήσεων με σεβασμό στο περιβάλλον.
* Να προτείνουν παρεμβάσεις για να διορθώσουν στάσεις και συμπεριφορές που αντίκεινται στις αρχές της επιχειρηματικής ανάπτυξης με σεβασμό στο περιβάλλον..

**Επισκόπηση του εργαστηρίου:**

* Ιστορία και ανασκόπηση προηγούμενης συνάντησης.
* Δραστηριότητα Συζήτηση στην τάξη: “Ένα βραβευμένο ξενοδοχείο”.
* Δραστηριότητα “Γίνε οικολογικός σεφ”.
* Δραστηριότητα Συλλογική ιστορία και εικονογράφηση: “Τι θα γινόταν αν…”.

**Αναλυτική περιγραφή εργαστηρίου**

* 1. **Ιστορία**

Κάνετε μια σύντομη ανασκόπηση των όσων διαδραματίστηκαν στο τέταρτο εργαστήριο. Συνεχίστε την αφήγηση του επόμενου κεφαλαίου…

Προβάλετε τις εικόνες της ιστορίας σε προτζέκτορα, εάν υπάρχει αυτή η δυνατότητα. Αλλιώς εκτυπώστε τις εικόνες σε Α3 και αφήστε τους/τις μαθητές/ριες να τις παρατηρήσουν πριν ξεκινήσετε την αφήγηση.

Διάρκεια: 15 λεπτά

**5.2 Συζήτηση στην τάξη**: Το ξενοδοχείο της ιστορίας έχει βραβευτεί ως προς τη φιλικότητα του για το περιβάλλον. Δεν σπαταλάει ενέργεια και νερό, χρησιμοποιεί την ενέργεια του ήλιου, δε χρησιμοποιεί πλαστικά μιας χρήσης, χημικά προϊόντα καθαρισμού, έχει πράσινες στέγες και προγράμματα που προστατεύουν την άγρια φύση, όπως φωλιές για πουλιά και λουλούδια που αρέσουν στις μέλισσες στους κήπους του. Τι μπορεί να σημαίνουν όλα αυτά;

Εκτιμώμενη διάρκεια 30 λεπτά

**5.3 Δραστηριότητα: H προστασία του περιβάλλοντος ως προτεραιότητα στο ξενοδοχείο, στο σχολείο ή στην εκδρομή: “ Γίνε οικολογικός σεφ”**

|  |  |
| --- | --- |
| Τίτλος | “Γίνε οικολογικός σεφ” |
| Εκτιμώμενη διάρκεια | 45 λεπτά |
| Στόχος | Nα προτείνουν τρόπους ώστε τα γεύματα είτε καταναλώνονται στο σχολείο, είτε στο ξενοδοχείο, είτε σε μια παραλία να είναι πιο φιλικά προς το περιβάλλον. |
| Οδηγίες | Δώστε στους/τις μαθητές/ριες το παράδειγμα του “οικολογικό σεφ” σε ένα ξενοδοχείο:  O οικολογικός σεφ προσπαθεί να χρησιμοποιεί όσο το δυνατόν λιγότερο πλαστικά μια χρήσης (π.χ. αγοράζει καλαμάκια από μπαμπού, πηγαίνει στο σούπερ μάρκετ με πάνινες τσάντες, κάνει ανακύκλωση, κάνει κομποστοποίηση με τα υπολείμματα φαγητών στο τέλος της μέρας ώστε να τα χρησιμοποιεί για τον λαχανόκηπό του, δεν ξεχνάει ποτέ τη βρύση ανοιχτή όταν πλένει στην κουζίνα του, προσπαθεί να χρησιμοποιεί βιολογικά προϊόντα.  Ζητήστε από τους/τις μαθητές/ριες να αναλάβουν τον ρόλο του οικολογικού σεφ και να σκεφτούν με ποιους αντίστοιχους τρόπους μπορούν να κάνουν το μεσημεριανό γεύμα τους στο σχολείο φιλικό προς το περιβάλλον.(π.χ. να φέρνουν το φαγητό τους σε επαναχρησιμοποιούμενη θήκη αντί για πλαστική μια χρήσης. Καταγράψτε όλες τις ιδέες στον πίνακα της τάξης. Τέλος, φτιάξτε μια ομαδική αφίσα με τις προτάσεις σας για να παροτρύνετε τους/τις μαθητές/ριες όλου του σχολείου να κάνουν το αντίστοιχο. |
| Υλικά | Χαρτιά Α4, μολύβια |
| Προετοιμασία | - |
| Συμβουλές προς τους/τις εκπαιδευτικούς | Προτείνετε στους/τις μαθητές/ριες να δώσουν στη συνέχεια το γράμμα σε κάποιον “μεγάλο”. |

**5.4 Δραστηριότητα: Συλλογική ιστορία και εικονογράφηση “Τι θα γινόταν αν…”**

Συνδέστε τη δραστηριότητα που ακολουθεί με όσα μάθατε για την φιλοξενία και την προστασία του περιβάλλοντος. Υπενθυμίστε τα όσα μάθατε.

|  |  |
| --- | --- |
| Τίτλος | “Τι θα γινόταν αν…” |
| Εκτιμώμενη διάρκεια | 40 λεπτά |
| Στόχος | Ανάλυση της σημασίας της προστασίας του περιβάλλοντος στο πλαίσιο της επιχειρηματικής δράσης και ειδικά στις επιχειρήσεις φιλοξενίας. |
| Οδηγίες | Χωρίστε τους/τις μαθητές/ριες σε ομάδες των 3 έως 5 ατόμων. Διαβάστε την παρακάτω συνθήκη για τη δημιουργία της συλλογικής ιστορίας.  “Κάποτε σε ένα χωριό χτισμένο κοντά σε ένα καταπράσινο δάσος άνοιξε ένα όμορφο ξενοδοχείο το οποίο δεν ήθελε να ταράξει το πλούσιο φυσικό περιβάλλον του. Για το λόγο αυτό αυτοί/ες που το έφτιαξαν σκέφτηκαν πρώτα πρώτα να…”  Παροτρύνετε τους/τις μαθητές/ριες με βάση τα όσα συζητήθηκαν στις προηγούμενες δραστηριότητες να σκεφτούν ευφάνταστες πρακτικές και λύσεις ώστε το ξενοδοχείο αυτό να συμβάλλει στην προστασία του περιβάλλοντος του τόπου. Κάθε μαθητής/ρια της ομάδας συμπληρώνει με τη σειρά του/ης μια πρόταση στην ιστορία. Βοηθήστε τους/τις μαθητές/ριες να δώσουν ένα ολοκληρωμένο τέλος στην ιστορία και στη συνέχεια πείτε τους να την εικονογραφήσουν συλλογικά σε μεγάλο χαρτί. |
| Υλικά | Χαρτιά Α4, χαρτιά Α3, μολύβια, μαρκαδόροι, κηρομπογιές |
| Προετοιμασία | - |
| Συμβουλές προς τους/τις εκπαιδευτικούς | Στη δραστηριότητα 3 “Τι θα γινόταν αν…” σε περίπτωση που κάποια ομάδα δυσκολεύεται βοηθήστε στη ροή της ιστορίας ανακεφαλαιώνοντας όσα συζητήσατε στην προηγούμενη δραστηριότητα ή δίνοντας πρακτικά παραδείγματα. |

**Παράλληλες δράσεις**

Αν επιθυμείτε να εμβαθύνετε περισσότερο στη συγκεκριμένη θεματική σας προτείνουμε τις παρακάτω δραστηριότητες:

Α. Συνάντηση με υπεύθυνη/ο από την τοπική αυτοδιοίκηση και συζήτηση σχετικά με τους κανονισμούς και τις ενέργειες του τόπου για την προστασία του περιβάλλοντος.

Β. Δραστηριότητα: Παρεμβάσεις για ένα μέλλον πιο φιλικό για τον πλανήτη: Ένα γράμμα προς “τους μεγάλους” με τίτλο “συνήθειες…που θα θέλαμε να αλλάξετε”.

|  |  |
| --- | --- |
| Τίτλος | “Ένα γράμμα προς “τους μεγάλους” με τίτλο “συνήθειες…που θα θέλαμε να αλλάξετε”. |
| Διάρκεια | 20 λεπτά |
| Στόχος | Nα προτείνουν παρεμβάσεις για να διορθώσουν στάσεις και συμπεριφορές που αντίκεινται στις αρχές της φιλοξενίας που σέβεται το περιβάλλον. |
| Οδηγίες | Καλέστε τους/τις μαθητές/ριες να σκεφτούν και να καταγράψουν σε μορφή γράμματος, ιδέες και προτάσεις ώστε να βελτιώσουν “οι μεγάλοι” τις συνήθειές τους. Το γράμμα αποσκοπεί να σκεφτούν οι μαθητές/ριες λύσεις για ένα πιο μέλλον πιο φιλικό προς τον πλανήτη. Όσοι/ες θέλουν μπορούν να διαβάσουν το γράμμα τους στην υπόλοιπη τάξη. |
| Υλικά | Χαρτιά Α4, μολύβια |
| Προετοιμασία | - |
| Συμβουλές προς τους/τις εκπαιδευτικούς | Προτείνετε στους/τις μαθητές/ριες να δώσουν στη συνέχεια το γράμμα σε κάποιον “μεγάλο”. |

Γ. Δραστηριότητα: Βιωσιμότητα και Αειφορία: μια πρώτη γνωριμία με τις έννοιες μέσα από ένα παιχνίδι ακρωνυμίου

|  |  |
| --- | --- |
| Τίτλος | “Ακρώνυμο” |
| Εκτιμώμενη διάρκεια | 30 λεπτά |
| Στόχος | Γνωριμία με τις έννοιες της βιωσιμότητας και της αειφορίας. |
| Οδηγίες | Δώστε στους/τις μαθητές/ριες απλούς ορισμούς της βιωσιμότητας και της αειφορίας. Σημειώστε στον πίνακα κάποιες λέξεις κλειδιά. Χωρίστε τα παιδιά σε ομάδες των 3 έως 5 ατόμων. Η κάθε ομάδα συμπληρώνει, είτε το ακρώνυμο της βιωσιμότητας, είτε της αειφορίας. Πείτε τους να γράψουν κάθετα τη λέξη σε μεγάλο χαρτί, έπειτα να συμπληρώσουν δίπλα σε κάθε γράμμα μια λέξη από την “πισίνα” λέξεων στο φύλλο εργασίας και σχετίζεται με τη συγκεκριμένη έννοια (π.χ. στο ακρώνυμο της “αειφορίας”, κάποια ομάδα μπορεί να συμπληρώσει στο γράμμα Φ τη λέξη “φυτά”, ή στο γράμμα Α τη λέξη “ανάπτυξη”). Η κάθε ομάδα διαβάζει στο σύνολο της τάξης τις λέξεις που έχει γράψει και το λόγο που τις επέλεξε. Τέλος, συζητήστε όλοι/ες για τις παραπάνω έννοιες και δώστε μια δική σας περιγραφή για την αειφόρο και βιώσιμη ανάπτυξη μιας επιχείρησης. Χρησιμοποιείστε αν θέλετε το παράδειγμα της επιχείρησης που έχουν δημιουργήσει οι μαθητές και οι μαθήτριες στο προηγούμενο εργαστήριο. |
| Υλικά | Χαρτιά Α4, μολύβια |
| Προετοιμασία | Αναζητήστε στο λεξικό τον ορισμό της βιωσιμότητας και της αειφορίας. |
| Συμβουλές προς τους/τις εκπαιδευτικούς | Σε περίπτωση που κάποια ομάδα δεν μπορεί να συμπληρώσει κάποια γράμματα στη δραστηριότητα 2 “Ακρωνυμό”, βοηθήστε τους/τις ή εξηγήστε ότι μπορούν να αφήσουν κενά και να τα συμπληρώσουν στο τέλος, στις παρουσιάσεις όλης της τάξης.  Προαιρετικά μπορείτε να κάνετε μια έρευνα σχετικά με κάποια επιχείρηση φιλοξενίας που έχει εφαρμόσει καινοτόμες πρακτικές για την αειφόρο και βιώσιμη ανάπτυξή παρέχοντας πρακτικά παραδείγματα. |

**6ο εργαστήριο**

**Τίτλος:** Φιλοξενία: ξαναφτιάχνω το παζλ από την αρχή

**Αναμενόμενα μαθησιακά αποτελέσματα εργαστηρίου.**

**Οι μαθητές και οι μαθήτριες αναμένεται:**

* Να φαντάζονται ένα νέο παράδειγμα αποδοχής της διαφορετικότητας και φιλοξενίας.
* Να διαμορφώνουν εκ νέου τον χάρτη των επαγγελμάτων της φιλοξενίας.
* Να σχεδιάζουν νέες και πρωτότυπες επιχειρηματικές ιδέες που σχετίζονται με τον χώρο της φιλοξενίας.
* Να συνδυάζουν τις έννοιες της επιχειρηματικότητας και της προστασίας του περιβάλλοντος δημιουργώντας ένα όραμα για την περαιτέρω ανάπτυξη των υπηρεσιών φιλοξενίας.

**Επισκόπηση του εργαστηρίου:**

* Ιστορία και ανασκόπηση προηγούμενης συνάντησης.
* Δραστηριότητα “Οι έννοιες της διαφορετικότητας και της φιλοξενίας εκ νέου…».
* Δραστηριότητα “Ένα ξενοδοχείο αλλιώς…”.

**Αναλυτική περιγραφή εργαστηρίου**

* 1. **Ιστορία**

Κάνετε μια σύντομη ανασκόπηση των όσων διαδραματίστηκαν στο πέμπτο εργαστήριο, ρωτήστε αν θυμούνται οι μαθητές/ριες τα επαγγέλματα που ανέφερε η ιδιοκτήτρια του ξενοδοχείου.

Συνεχίστε την αφήγηση του επόμενου κεφαλαίου…

Προβάλετε τις εικόνες της ιστορίας σε προτζέκτορα, εάν υπάρχει αυτή η δυνατότητα. Αλλιώς εκτυπώστε τις εικόνες σε Α3 και αφήστε τους/τις μαθητές/ριες να τις παρατηρήσουν πριν ξεκινήσετε την αφήγηση.

Εκτιμώμενη διάρκεια: 15 λεπτά

* 1. **Δραστηριότητα: Οι έννοιες της διαφορετικότητας και της φιλοξενίας εκ νέου**

|  |  |
| --- | --- |
| Τίτλος | Οι έννοιες της διαφορετικότητας και της φιλοξενίας εκ νέου |
| Εκτιμώμενη διάρκεια | 45 λεπτά |
| Στόχος | Η διατύπωση εκ νέου των εννοιών |
| Οδηγίες | Ρωτήστε τους/τις μαθητές/ριες:  -Πώς αντιλαμβάνεστε τώρα πλέον τη φιλοξενία και την αποδοχή της διαφορετικότητας στην καθημερινότητά τους αλλά και κατά τη διάρκεια των διακοπών;  Αφού κλείσει ο κύκλος της συζήτησης ρωτήστε τους μαθητές και τις μαθήτριες:  -Πού είχα πάει διακοπές και μου άρεσε περισσότερο; Γιατί;  -Πού θα ήθελα να πάω διακοπές στο μέλλον; Γιατί; Εσωτερικό ή εξωτερικό;  -Ποιες είναι οι δύο αγαπημένες σας εποχές του χρόνου για διακοπές; (θυμίστε στους/τις μαθητές/ριες και την ύπαρξη χειμερινών προορισμών).  - Τι δραστηριότητες κάνατε σε αυτές τις διακοπές;  Κάθε μαθητής/ρια παίρνει τον λόγο με τη σειρά του/της, μοιράζεται την εμπειρία του/ης και στη συνέχεια αναζητά στον χάρτη της τάξης τον προορισμό που έχει διαλέξει.  Προεραιτικά κάθε μαθητής/ρια ζωγραφίζει το μέρος που έχει επιλέξει ή επιμέρους στοιχεία που του/ης έκαναν εντύπωση και στη συνέχεια τα κολλάει σε έναν τοίχο της τάξης, δημιουργώντας μια μικρή “φωτογραφική” έκθεση. |
| Υλικά | Χάρτης, χαρτιά Α4, μαρκαδόροι, ξυλομπογιές, χαρτοταινία |
| Προετοιμασία | Βρείτε χάρτες της Ελλάδας σε μεγάλη κλίμακα και έναν παγκόσμιο. |
| Συμβουλές προς τους/τις εκπαιδευτικούς | Παροτρύνετε τους/τις μαθητές/ριες να σκεφτούν και μέρη που δεν έχουν πάει και θα ήθελαν να πάνε σε περίπτωση που δεν έχουν να δώσουν κάποιο παράδειγμα από προσωπική εμπειρία. |

* 1. **Δραστηριότητα: Ένα νέο όραμα για την επιχειρηματικότητα στις υπηρεσίες φιλοξενίας με σεβασμό στο περιβάλλον: “Ένα ξενοδοχείο αλλιώς”**

|  |  |
| --- | --- |
| Τίτλος | “Ένα ξενοδοχείο αλλιώς…” |
| Εκτιμώμενη διάρκεια | 90 λεπτά |
| Στόχος | Ανακεφαλαίωση όλων των εννοιών που μάθαινε στις προηγούμενες συναντήσεις |
| Οδηγίες | Χωρίστε τους/τις μαθητές/ριες σε ομάδες των 3 έως 5 ατόμων. Κάθε ομάδα συζητάει και σχεδιάζει ένα ξενοδοχείο μόνο για παιδιά.  Παροτρύνετε τους/τις μαθητές/ριες να απαντήσουν στις παρακάτω ερωτήσεις:  Τα χαρακτηριστικά του ξενοδοχείου  (ενδεικτικά):   * Πώς ονομάζεται το ξενοδοχείο; * Πού βρίσκεται; Περιγράψτε την τοποθεσία; * Πόσο μεγάλο είναι; * Ποια/ποιες εποχή/ές του χρόνου υποδέχεται/ονται φιλοξενούμενους;   Η οργάνωση του ξενοδοχείου σας (ενδεικτικά):   * Τι υπηρεσίες προσφέρει; * Ποιες είναι οι θέσεις εργασίας (αναλυτικά) που υπάρχουν; * Ποιοι άλλοι επαγγελματίες δουλεύουν στην “αλυσίδα των επαγγελμάτων” που σχετίζονται με τη φιλοξενία, εκτός από εκείνους που εντοπίζουμε εύκολα; * Με ποιους τρόπους είναι φιλικό προς το περιβάλλον; * Ποιο θα μπορούσε να είναι ένα ιδιαίτερο έθιμο φιλοξενίας του ξενοδοχείου; * Ποιοι συχνάζουν σε αυτό το ξενοδοχείο; * Tι διαφήμιση γίνεται για το ξενοδοχείο; * Με ποιες άλλες επιχειρήσεις ή άτομα συνεργάζεται το ξενοδοχείο για να παρέχει τις προαναφερόμενες υπηρεσίες. * Έχετε προβλέψει την ύπαρξη κατάλληλων μέτρων για την εύκολη πρόσβαση ατόμων με κινητικές δυσκολίες σε όλους τους χώρους του ξενοδοχείου; Αν ναι, ποια είναι αυτά;   Έχοντας απαντήσει στα παραπάνω, δώστε στους/τις μαθητές/ριες υλικά ώστε να σχεδιάσουν τα λογότυπα, να ζωγραφίζουν πώς φαντάζονται τους διάφορους χώρους του ξενοδοχείου, τους/τις εργαζόμενους/ες κλπ.  Τέλος, κάθε ομάδα παρουσιάζει την ιδέα της. |
| Υλικά | Χαρτιά Α3, μαρκαδόροι, κηρομπογιές, μολύβια, ψαλίδια, κόλλες, αποκόμματα από περιοδικά και εφημερίδες. |
| Προετοιμασία | - |
| Συμβουλές προς τους/τις εκπαιδευτικούς | Πριν την έναρξη της δραστηριότητας, υπενθυμίστε επιγραμματικά τις βασικές έννοιες των προηγούμενων συναντήσεων. Ενδεικτικά μπορείτε να τις καταγράψετε σε ένα σχεδιάγραμμα στον πίνακα της τάξης. |

**Παράλληλες δράσεις**

Αν επιθυμείτε να εμβαθύνετε περισσότερο στη συγκεκριμένη θεματική σας προτείνουμε την παρακάτω δραστηριότητα:

Α. Αναζητούν στο διαδίκτυο, στην τοπική κοινότητα, σε περιοδικά, εφημερίδες κλπ. μια επιχείρηση φιλοξενίας που τους φαίνεται ενδιαφέρουσα, συλλέγουν φωτογραφίες και γράφουν ατομικά άρθρα.

Κάποιες οδηγίες για βοήθεια

Τίτλος:

Υπότιτλος:

Τόπος:

Είδος επιχείρησης:

Γενικές πληροφορίες:

Γιατί μας τράβηξε το ενδιαφέρον:

Συμπεράσματα και συνέπειες:

Άποψη μαθητή/τριας:

Εικόνα+λεζάντα:

**7ο Εργαστήριο**

Τίτλος: Αξιολόγηση του προγράμματος, ενέργειες διάχυσης αποτελεσμάτων

**Αναμενόμενα μαθησιακά αποτελέσματα εργαστηρίου.**

**Οι μαθητές και οι μαθήτριες αναμένεται:**

* Να διατυπώσουν τις θετικές και αρνητικές πτυχές του προγράμματος για κάθε ενότητα διακριτά, αλλά και στο σύνολό τους.
* Να εκφράσουν τα συναισθήματα και τις σκέψεις τους σχετικά με το πρόγραμμα.
* Να προτείνουν τρόπους βελτίωσης και εμπλουτισμού του προγράμματος.

**Αξιολόγηση προς τους/τις μαθητές/τριες**

**Δραστηριότητα 1: Ανώνυμη αξιολόγηση**

Ζητήστε από τους/ις μαθητές/ριες να κάνουν αρχικά μία σύντομη και ανώνυμη αξιολόγηση.

Ζητήστε τους να ζωγραφίσουν σε ένα χαρτί Α4 το περίγραμμα του χεριού τους και μέσα σε κάθε δάχτυλο να γράψουν τα εξής:

α) Μεγάλος: Κάτι που τους ήταν σημαντικό.

β) Δείκτης: Κάτι που έμαθαν στα εργαστήρια που παρακολούθησαν και θα ήθελαν να δείξουν σε άλλους/ες.

γ) Μεσαίος: Κάτι που δεν τους άρεσε.

δ) Παράμεσος: Κάτι που θεώρησαν σημαντικό στα εργαστήρια.

ε) Μικρός: Κάτι που τους φάνηκε πως είχε μικρή διάρκεια και θα ήθελαν να έχουν αφιερώσει περισσότερο χρόνο.

Αφού τα συμπληρώσουν τα αφήνουν στην έδρα σε μία στοίβα χωρίς να έχουν αναγράψει το όνομά τους ώστε να παραμείνουν ανώνυμα.

**Δραστηριότητα 2: Αναλυτικό ανώνυμο φύλλο αξιολόγησης**

Ζητήστε από τα παιδιά να συμπληρώσουν το ανώνυμο ερωτηματολόγιο που δίνεται στο φύλλο εργασίας.

Ερωτήσεις:

1. Τα εργαστήρια σου φάνηκαν ενδιαφέροντα; (μία απάντηση)

1. Πάρα πολύ 2. Πολύ 3. Μέτρια 4. Λίγο 5. Καθόλου

2. Οι δραστηριότητες σου άρεσαν; (μια απάντηση)

1. Πάρα πολύ 2. Πολύ 3. Μέτρια 4. Λίγο 5. Καθόλου

3. Το εργαστήριο που σου άρεσε περισσότερο ήταν; (μια απάντηση)

1ο Εργαστήριο: Ενημέρωση για το πρόγραμμα, γνωριζόμαστε ξανά: οι ρίζες μου, ο τόπος μου.

2ο Εργαστήριο: Διαφορετικότητα - φιλοξενία.

3ο Εργαστήριο: Η φιλοξενία και ο χώρος της εργασίας.

4ο Εργαστήριο: Επιχειρηματικότητα και φιλοξενία.

5ο Εργαστήριο: Φιλοξενία με σεβασμό στο περιβάλλον.

6ο Εργαστήριο: Φιλοξενία: Ξαναφτιάχνω το παζλ από την αρχή.

4. Το εργαστήριο που σε δυσκόλεψε περισσότερο ήταν; (μια απάντηση)

1ο Εργαστήριο: Ενημέρωση για το πρόγραμμα, γνωριζόμαστε ξανά: οι ρίζες μου, ο τόπος μου.

2ο Εργαστήριο: Διαφορετικότητα - Φιλοξενία.

3ο Εργαστήριο: Η φιλοξενία και ο χώρος της εργασίας.

4ο Εργαστήριο: Επιχειρηματικότητα και φιλοξενία.

5ο Εργαστήριο: Φιλοξενία με σεβασμό στο περιβάλλον.

6ο Εργαστήριο: Φιλοξενία: Ξαναφτιάχνω το παζλ από την αρχή.

5. Θα ήθελες να αφιερώσουμε περισσότερο χρόνο σε κάποια/ες από τις δραστηριότητες που υλοποιήθηκαν;

Αν ναι σε ποια/ες………

6. Τι θα ήθελες κυρίως να προστεθεί στο πρόγραμμα για να γίνει πιο ενδιαφέρον για εσένα; (μια απάντηση)

1. Βίντεο, 2. Παιχνίδια ερωτήσεων - απαντήσεων, 3. Περισσότερο θεατρικό παιχνίδι (παντομίμα κλπ), 4. Ατομικές ασκήσεις, 5. Παιχνίδια στον υπολογιστή ή στο κινητό 6. Άλλο…(γράψει την ιδέα σου)

7. Τα εργαστήρια με βοήθησαν να καταλάβω:

Τη διαφορετικότητα

1. Πάρα πολύ 2. Πολύ 3. Μέτρια 4. Λίγο 5. Καθόλου

Τη φιλοξενία

1. Πάρα πολύ 2. Πολύ 3. Μέτρια 4. Λίγο 5. Καθόλου

Τα επαγγέλματα της φιλοξενίας

1. Πάρα πολύ 2. Πολύ 3. Μέτρια 4. Λίγο 5. Καθόλου

Την επιχειρηματικότητα

1. Πάρα πολύ 2. Πολύ 3. Μέτρια 4. Λίγο 5. Καθόλου

Τα εργαστήρια με βοήθησαν να αναπτύξω:

την κριτική μου σκέψη

1. Πάρα πολύ 2. Πολύ 3. Μέτρια 4. Λίγο 5. Καθόλου

τη συνεργασία με τους/τις συμμαθητές/ριές μου

1. Πάρα πολύ 2. Πολύ 3. Μέτρια 4. Λίγο 5. Καθόλου

την επικοινωνία με τους/ις συμμαθητές/ριές μου

1. Πάρα πολύ 2. Πολύ 3. Μέτρια 4. Λίγο 5. Καθόλου

τη δυνατότητά μου να αναλαμβάνω πρωτοβουλίες

1. Πάρα πολύ 2. Πολύ 3. Μέτρια 4. Λίγο 5. Καθόλου

τη δυνατότητα να λύνω προβλήματα

1. Πάρα πολύ 2. Πολύ 3. Μέτρια 4. Λίγο 5. Καθόλου

την εργασία σε ομάδες

1. Πάρα πολύ 2. Πολύ 3. Μέτρια 4. Λίγο 5. Καθόλου

άλλο…..(περιγράψτε)

**Έντυπα αξιολόγησης εκπαιδευτικών**

**Α) Αξιολόγηση των μαθητών από τους/τις εκπαιδευτικούς**

**Ερωτηματολόγιο/ Κλείδα Παρατήρησης**

|  |  |  |
| --- | --- | --- |
|  | Οι μαθητές και οι μαθήτριες είναι σε θέση να: |  |
| **Εργαστήριο 1** | εντοπίζουν τα βασικά στοιχεία που χαρακτηρίζουν έναν τόπο (χώρα/πόλη/χωριό κλπ). | Πολύ/Αρκετά/Λίγο/Καθόλου |
|  | αναδεικνύουν τις διαφορές και να εντοπίζουν τις ομοιότητες του τόπου τους σε σχέση με εκείνου των άλλων. | Πολύ/Αρκετά/Λίγο/Καθόλου |
| **Εργαστήριο 2** | διατυπώνουν τις έννοιες της διαφορετικότητας και της φιλοξενίας. | Πολύ/Αρκετά/Λίγο/Καθόλου |
|  | αντιλαμβάνονται τη συσχέτιση μεταξύ διαφορετικότητας, της αποδοχής και της φιλοξενίας. | Πολύ/Αρκετά/Λίγο/Καθόλου |
| **Εργαστήριο 3** | εντοπίζουν και να ονομάζουν τα βασικά επαγγέλματα τα οποία σχετίζονται με τη φιλοξενία. | Πολύ/Αρκετά/Λίγο/Καθόλου |
|  | αντιλαμβάνονται την αλυσίδα των επαγγελμάτων που σχετίζονται με την φιλοξενία | Πολύ/Αρκετά/Λίγο/Καθόλου |
| **Εργαστήριο 4** | αντιλαμβάνονται τα βασικά βήματα λήψης αποφάσεων που αφορούν την οργάνωση μιας επιχείρησης | Πολύ/Αρκετά/Λίγο/Καθόλου |
|  | περιγράφουν τα ιδιαίτερα χαρακτηριστικά που έχει μια επιχείρηση που δραστηριοποιείται στο πεδίο της φιλοξενίας. | Πολύ/Αρκετά/Λίγο/Καθόλου |
| **Εργαστήριο 5** | αντιλαμβάνονται τη σημασία της βιώσιμης και αειφόρας επιχειρηματικής ανάπτυξης | Πολύ/Αρκετά/Λίγο/Καθόλου |
|  | προτείνουν παρεμβάσεις για να διορθώσουν στάσεις και συμπεριφορές που αντίκεινται στις αρχές της επιχειρηματικής ανάπτυξης με σεβασμό στο περιβάλλον | Πολύ/Αρκετά/Λίγο/Καθόλου |
| **Εργαστήριο 6** | φαντάζονται μια “διαφορετικού τύπου” φιλοξενία για τον τόπο τους | Πολύ/Αρκετά/Λίγο/Καθόλου |
|  | δημιουργούν ένα νέο όραμα για την ανάπτυξη των υπηρεσιών φιλοξενίας για παιδιά. | Πολύ/Αρκετά/Λίγο/Καθόλου |

**Β)Αξιολόγηση προς τους/τις εκπαιδευτικούς:**

**Απαντήστε στις παρακάτω ερωτήσεις:**

1. Τα εργαστήρια σας φάνηκαν χρήσιμα στο πλαίσιο του εργαστηρίου δεξιοτήτων;

1. Πάρα πολύ 2. Πολύ 3. Μέτρια 4. Λίγο 5. Καθόλου

2. Ο οδηγός εκπαιδευτικών σας φάνηκε εύχρηστος;

1. Πάρα πολύ 2. Πολύ 3. Μέτρια 4. Λίγο 5. Καθόλου

3. Τα φύλλα εργασίας ήταν κατάλληλα για τους μαθητές/τριές σας

1. Πάρα πολύ 2. Πολύ 3. Μέτρια 4. Λίγο 5. Καθόλου

4. Θεωρείτε ότι μέσα από τα εργαστήρια επιτεύχθηκαν τα αναμενόμενα μαθησιακά αποτελέσματα του προγράμματος ;

1. Πάρα πολύ 2. Πολύ 3. Μέτρια 4. Λίγο 5. Καθόλου

5. Θεωρείτε πως μέσα από τα εργαστήρια καλλιεργήθηκαν οι δεξιότητες στις οποίες το πρόγραμμα είχε στοχεύσει;

1. Πάρα πολύ 2. Πολύ 3. Μέτρια 4. Λίγο 5. Καθόλου

6. Ποιες επιμέρους ενότητες/δραστηριότητες σας φάνηκαν πιο χρήσιμες;

Αναφέρετε συνοπτικά;

7. Υπάρχουν δραστηριότητες που σας δυσκόλεψαν;.

Αναφέρετε συνοπτικά τι σας δυσκόλεψε

8. Υπάρχει κάποια ενότητα που θεωρείτε ότι θα συμπλήρωνε το πρόγραμμα

Αναφέρετε συνοπτικά

9. Θεωρείτε πως το χρονοδιάγραμμα των εργαστηρίων ανταποκρινόταν στους πραγματικούς χρόνους του ωρολόγιου προγράμματος του σχολείου; Ναι/Όχι

10. Υλοποιήσατε κάποια από τις παράλληλες/εναλλακτικές δράσεις;

Αναφέρετε συνοπτικά

**Παράλληλη δραστηριότητα**

Α. Γράψτε ένα ομαδικό γράμμα για τις εντυπώσεις που είχατε από το πρόγραμμα το οποίο θα ανέβει στο e-class έτσι ώστε να μπορούν να διαβαστούν τα γράμματα από άλλες τάξεις. Σκοπός είναι η σύνδεση με άλλα σχολεία διαφορετικών περιοχών και η ανταλλαγή εμπειριών όλων των μαθητών/ριών που συμμετείχαν.

**Δραστηριότητες Διάχυσης.**

Προτείνεται να διοργανωθούν εκδηλώσεις όπως:,

* Παρουσιάσεις και συζητήσεις των μαθητών/μαθητριών.
* Παρουσιάσεις σε εκπαιδευτικούς.
* Συζητήσεις και παρουσιάσεις σε γονείς/κηδεμόνες.

Επιπλέον μπορούν να προγραμματιστούν:

* Δράσεις προβολής των αποτελεσμάτων του εργαστηρίου στους τοπικούς φορείς και στην τοπική κοινωνία.
* Παρουσιάσεις και επισκέψεις σε επιχειρήσεις που συνδέονται με τις υπηρεσίες φιλοξενίας.

Τέλος, τα αποτελέσματα του εργαστηρίου “Φιλοξενία μου” μπορούν, να αποτελέσουν:

* Την αφετηρία ενός δυναμικού διαλόγου μεταξύ σχολικών μονάδων όμορων περιοχών.
* Ένα δίαυλο επικοινωνίας μεταξύ σχολικών μονάδων για την ανταλλαγή απόψεων και την ανάδειξη καλών πρακτικών για τα ζητήματα, της φιλοξενίας, της συμπερίληψης, της αποδοχής της διαφορετικότητας.